Хорижий кинокомпаниялар томонидан фильмлар олиш тартиби соддалаштирилди\nCана : 06-08-2018 / Сиёсат, Маданият / кўрилди: 590\nВазирлар Маҳкамасининг «Хорижий кинокомпаниялар томонидан Ўзбекистон Республикаси ҳудудида бадиий фильмларни кино- ва видеотасвирга олиш тартиби тўғрисида» 2012 йил 12 июндаги 169-сон қарорига ўзгартириш ва қўшимчалар киритилди.\n1. Қарорнинг номи, муқаддима ва 1–3-бандлардан «бадиий» сўзи чиқариб ташланди.\nа) илованинг номи ва 1-банддан «бадиий» сўзи чиқариб ташланди;\nбиринчи хатбошидан «бадиий» сўзи чиқариб ташланди;\nиккинчи хатбошига «Фильмни ишлаб чиқариш» сўзларидан кейин «Ўзбекистон Республикаси Давлат бюджети ва «Ўзбеккино» Миллий агентлиги ҳузуридаги Миллий кинематографияни ривожлантириш жамғармаси» сўзлари қўшилди;\nиккинчи хатбоши қуйидаги таҳрирда баён қилинди:\n«фильм — оригинал сценарий ёки адабий асарни экранлаштириш асосида тасвирга олинадиган аудиовизуал асар (бадиий тўлиқ метражли, бадиий қисқа метражли, ҳужжатли-хроникал, илмий-оммабоп фильмлар ва ижтимоий видеороликлар)»;\nтўртинчи ва бешинчи хатбошилар қуйидаги таҳрирда баён қилинади:\n«фильм сценарийси — фильм эпизодларидаги кўриш ва овозли тасвирлар матнда ифода этиладиган, фильм ишлаб чиқариш талабларига мувофиқ бўлган фильмни тасвирга олишнинг ижодий ва ишлаб чиқариш-техник лойиҳаси;\nфильмни тасвирга олиш календарь-постановка режаси — фильмни тасвирга олиш жараёнида ишларнинг барча турлари бажарилиши муддатларини акс эттирувчи тасвирга олиш гуруҳининг ишлаб чиқариш режаси»;\nсаккизинчи хатбошидаги «манфаатдор вазирликлар ва ташкилотлар вакилларидан, шунингдек жалб этилган киношунослар, кино танқидчилари, санъатшунослардан ташкил этилган комиссия» сўзлари «Ўзбеккино» Миллий агентлигининг хорижий кинокомпаниялар мурожаатларини кўриб чиқувчи ишчи комиссияси» сўзлари билан алмаштирилди;\nтўққизинчи хатбоши қуйидаги таҳрирда баён қилинади:\n«кинематография ташкилотлари — асосий фаолият тури фильмларни ишлаб чиқариш, прокат қилиш ва хорижий кинокомпаниялар ёхуд бошқа ташкилотларга фильмларни кино ва видеотасвирга олиш ишларида ташкилий, ишлаб чиқариш, техник ва технологик хизматлар кўрсатишдан иборат бўлган Агентлик тизимидаги ва кинематография йўналишидаги бошқа юридик шахслар (кейинги ўринларда ариза берувчининг вакили деб аталади).\nКинематография ташкилотлари томонидан хорижий кинокомпаниялар ёхуд бошқа ташкилотларга кўрсатиладиган хизматлар шартнома асосида амалга оширилади»;\nбиринчи хатбошидан «Ўзбекистон Республикаси ҳудудида суратга олиш ишлари бошланишидан камида икки ой олдин» сўзлари чиқариб ташланди;\nучинчи хатбоши қуйидаги таҳрирда баён қилинди:\n«Ўзбекистон Республикаси ҳудудида тасвирга олиш режалаштирилаётган фильм сценарийсининг давлат тилидаги ёки рус тилидаги босма (ёки электрон) варианти»;\nтўртинчи хатбошидаги «ишларни ташкил этишнинг фильм олиш тақвим» сўзлари «фильмни тасвирга олиш календарь-постановка» сўзлари билан алмаштирилди;\nбешинчи хатбошидаги «маҳаллий ташкилот» сўзлари «кинематография ташкилоти» сўзлари билан алмаштирилди;\nолтинчи хатбоши чиқариб ташланди;\nсаккизинчи хатбошидаги «томонидан Агентликка бевосита ёхуд олинганлиги тўғрисидаги билдиришнома билан почта алоқаси воситаси орқали» сўзлари «ёхуд ариза берувчининг вакили томонидан Агентликка бевосита, почта хизмати воситасида ёхуд Интернет жаҳон ахборот тармоғи орқали электрон шаклда» сўзлари билан алмаштирилди;\nтўққизинчи хатбоши чиқариб ташланди;\nеттинчи, саккизинчи ва ўнинчи хатбошилар тегишлича олтинчи-саккизинчи хатбошилар деб ҳисобланди;\nд) 6 ва 7-бандлар қуйидаги таҳрирда баён қилинади:\n«6. Агентлик тақдим этилган ҳужжатларни ариза қабул қилинган кундан бошлаб ўн беш кундан ортиқ бўлмаган муддатда кўриб чиқади ва қабул қилинган қарор тўғрисида ариза берувчини икки кундан кечиктирмасдан хабардор қилади.\n7. Агентлик ариза берувчи ёки ариза берувчининг вакили томонидан тақдим этилган ҳужжатларни Агентлик ҳузуридаги эксперт кенгашнинг тегишли хулосаси асосида кўриб чиқиш натижалари бўйича рухсатнома бериш ёхуд рухсатнома беришни рад этиш тўғрисида қарор қабул қилади»;\nе) 8-банд ўз кучини йўқотган деб ҳисобланади;\nбиринчи хатбошидаги «режиссёр» сўзи «фильм» сўзи билан алмаштирилди;\nбешинчи хатбоши чиқариб ташланди;\nолтинчи ва еттинчи хатбошилар тегишлича бешинчи ва олтинчи хатбошилар деб ҳисобланади;\n«б» кичик бандга «ариза берувчи» сўзларидан кейин «ёки ариза берувчининг вакили» сўзлари қўшилди;\n«г» кичик банд ўз кучини йўқотган деб ҳисобланади;\nз) 10-банднинг иккинчи хатбошидаги «уч кун» сўзи «бир иш куни» сўзи билан алмаштирилди;\nбиринчи хатбошидаги «ўн» сўзи «беш» сўзи билан алмаштирилди;\nиккинчи хатбошидаги «беш» сўзи «икки» сўзи билан алмаштирилди;\nучинчи хатбошидаги «тўрт» сўзи «бир» сўзи билан алмаштирилди;\nк) 13 ва 14-бандлар қуйидаги таҳрирда баён қилинди:\n«13. Рухсатнома фильмни тасвирга олиш календарь-постановка режасида кўрсатилган муддатга берилади. Агентлик билан келишилган фильмни тасвирга олиш календарь-постановка режаси рухсатноманинг ажралмас қисми ҳисобланади.\n14. Агар тасвирга олиш жараёни давомида ариза берувчида фильмни тасвирга олиш календарь-постановка режасига ёки кино ва видеотасвирга олиш жойларига ўзгартиришлар киритиш зарурияти юзага келса (келишилган фильм сценарийси мазмунига ўзгартириш киритмасдан), у ҳолда хорижий кинокомпания ёки у вакил қилган кинематография ташкилотининг аризаси бўйича Агентлик бир ҳафтадан ортиқ бўлмаган муддатда аризани кўриб чиқади ва мўлжалланаётган ўзгартиришлар бўйича қарор чиқаради. Ижобий қарор қабул қилинган тақдирда киритилган ўзгартиришлар кўрсатилган ҳолда қўшимча рухсатнома берилади»;\nиккинчи хатбошидаги «режиссёр» сўзи «фильм» сўзи билан алмаштирилди;\nучинчи хатбошидаги «фильм олиш тақвим» сўзлари «фильмни тасвирга олиш календарь-постановка» сўзлари билан алмаштирилди;\nтўртинчи хатбоши қуйидаги таҳрирда баён қилинади:\n«хорижий кинокомпания ташкилий, ишлаб чиқариш, техник ва технологик хизматлар кўрсатишни ташкил этиш фаолияти билан шуғулланувчи кинематография ташкилотига алоқаси бўлмаган юридик шахслар хизматларидан фойдаланган»;\nбешинчи хатбошидаги «Агентликнинг ариза берувчига» сўзларидан кейин «ёки ариза берувчининг вакилига» сўзлари қўшилди;\nолтинчи хатбоши қуйидаги таҳрирда баён қилинади:\n«Хорижий кинокомпания ёки унинг вакили томонидан рухсатноманинг амал қилишини тўхтатиб туришга олиб келган ҳолатлар бартараф этилган тақдирда, Агентлик кўрсатиб ўтилган ҳолатлар бартараф этилганлиги тўғрисида тасдиқнома олинган куннинг ўзида рухсатноманинг амал қилишини тиклаш тўғрисида қарор қабул қилишга мажбурдир»;\nм) 16-банднинг еттинчи хатбошидаги «уч кундан кечикмай ёзма шаклда етказилади» сўзлари «бир сутка мобайнида юборилади» сўзлари билан алмаштирилди;\nн) 17-банднинг учинчи хатбошидаги «ариза берувчи» сўзларидан кейин «ёки ариза берувчининг вакили» сўзлари қўшилди;\nо) 19-банд ўз кучини йўқотган деб ҳисобланади;\nп) 20-банднинг биринчи хатбошиси қуйидаги таҳрирда баён қилинади:\n«20. Рухсатнома берилганлиги учун ариза берувчидан Агентлик ҳисоб рақамига Агентлик билан келишилган фильмни тасвирга олиш календарь-постановка режасининг тасвирга олиш кунлари сонидан келиб чиқиб ҳар бир тасвирга олиш куни учун қонун ҳужжатларида тўлов кунида белгиланган энг кам ойлик иш ҳақининг беш баравари миқдорига тенг суммада миллий валютада тўлов ундирилади»;\nр) 21-банд қуйидаги таҳрирда баён қилинади:\n«21. Фильмни тасвирга олиш календарь-постановка режасига ўзгартиришлар киритилиши муносабати билан Агентлик томонидан қўшимча рухсатнома берилган тақдирда, киритилган ўзгартиришлар ҳисобга олинган ҳолда қўшилган тасвирга олиш кунларидан келиб чиқиб қўшимча тўлов ундирилади.\nАгентлик томонидан рухсатноманинг амал қилишини тўхтатиш ёки уни бекор қилиш тўғрисида қарор қабул қилинган тақдирда тўланган тўлов суммаси қайтарилмайди»;\nс) 23-банднинг иккинчи хатбошидаги «Режиссёр» сўзи «Фильм» сўзи билан алмаштирилди.\nШавкат Мирзиёев давлат хизматлари бўйича янги қарорни имзолади\nРустам Саъдиев Имом Бухорий ҳаёти ҳақидаги фильм устида иш бошлаганини маълум қилди


Ватандошимиз Ўзбекистон билан Малайзия ўртасида савдо-иқтисодий ҳамкорликни ривожлантиришга ҳисса қўшишга тайёр\nКУАЛА-ЛУМПУР, 14 август. /«Дунё» АА/. Ўзбекистоннинг Малайзиядаги элчихонаси ва Ўзбекистон экспортчилари уюшмаси расмий вакиллари, ватандошимиз, Малайзия – Ўзбекистон савдо палатаси (МЎСП) аъзоси Дилшод Элмуродов билан музокаралар ўтказди, деб хабар бермоқда «Дунё» ахборот агентлиги мухбири.\nДилшод Элмуродов 16 йилдан бери Малайзияда яшайди. У Ўзбекистон маҳсулотларини Малайзия бозорида сотиш билан шуғулланади.\nМузокаралар чоғида сармоявий, савдо-иқтисодий ҳамкорлик, ўзаро сайёҳлик оқимини кўпайтириш имкониятлари муҳокама қилинди.\nСуҳбатдошга Ўзбекистонда инвестиция ва интеллектуал мулкни ривожлантириш, муҳофаза қилиш ҳамда иқтисодиёт тармоқлар ва республика минтақалари ривожланиши тўғрисида батафсил маълумотлар берилди.\nЎз навбатида, ватандошимиз йирик ва улгуржи савдо тармоқлари билан ҳамкорликни йўлга қўйиш, Малайзияга Ўзбекистон маҳсулотларини етказиб беришни ташкил этиш масаласида музокаралар олиб бораётганини қайд этди. Улар орасида Малайзиянинг «Лазада» компанияси ҳам бор. Ушбу компания “o'zbekmart.com” электрон савдо майдончасини биргаликда ишлаб чиқишга тайёрлигини билдирди.\nШунингдек, ватандошимиз кейинчалик хорижий давлатларга экспорт қилишни ташкил этиш мақсадида Тошкент вилоятида мева-сабзавот маҳсулотларини етиштириш ва дастлабки қайта ишлаш (музлатиш ва қуритиш) фирмасини ташкил этишга кўмаклашишга тайёрлигини билдирди.\nУшбу лойиҳа бўйича таклифлар элчихона томонидан янги тузилган «Олтин китоб»га киритилди.\nТуркий Кенгаш котибияти билан транспорт...\nЎзбекистон транспорт ва божхона органлари вакиллари ҳамда Туркий тилли давлатлар ҳамкорлик...


ТАРҒИБОТ, ТАШАББУС ВА ТААССУРОТ\nҲеч ўйлаб кўрганмисиз, ҳар бир хонадон сув иситиш учун бир ойда газ ёки электр истеъмоли учун қанча энергия ва маблағни сарфлайди? Бу ўша оиланинг даромадига қанчалик таъсир кўрсатади?\nХабарингиз бор, 10 июнь куни давлатимиз раҳбари Шавкат Мирзиёев раислигида қайта тикланувчи энергиядан фойдаланишни кенгайтириш масалалари бўйича ўтказилган видеоселектор йиғилишида бу каби масалалар атрофлича муҳокама қилинган эди. Президентимиз томонидан, айниқса, қайта тикланувчи энергия ускуналарини кенг жорий этиш, бу борада аҳолини қўллаб-қувватлаш чора-тадбирлари ҳақида таклифлар билдирилди.\nВидеоселектор йиғилишида белгилаб берилган вазифалар ижросини таъминлаш, бу борада аҳоли ўртасида тарғибот-ташвиқот ишларини кучайтириш мақсадида Қарши муҳандислик-иқтисодиёт институти раҳбарияти ва Нишон тумани ҳокимлиги ҳамкорлигида хайрли ишга қўл урилди. Бугун нишонлик бир гуруҳ тадбиркорлар, маҳалла фаоллари институт энергетика факультетидаги “Муқобил энергия манбалари” илмий-инновацион полигонида бўлиб, “Қуёш уйи” лабораторияси, “Қуёш иссиқлик насосли қуритиш-совитиш камераси”, биогаз ва пиролиз қурилмалари билан яқиндан танишдилар.\nИлмий ишлар ва инновациялар бўйича проректор Ғулом Узоқов ҳамда факультет профессор-ўқитувчилари меҳмонларга полигондаги барча қурилмалар, уларнинг аҳамияти, ишлаш принциплари ҳақида тушунча берди.\n- Таассуротимиз бир олам! - дейди Нишон тумани ҳокимининг “Жануб машъали” маҳалла фуқаролар йиғинидаги маслаҳатчиси Шавкат Панжиев. – Бу ерда яратилган қурилмаларни кўриб ҳайрон қолдик. Айниқса, қуёш нури ёрдамида сув иситиш, ҳатто овқат тайёрлаш ускунаси дала-даштдаги чўпонлар ва деҳқонлар учун жуда қулай ва ихчам қурилма экан. Кейин чиқиндидан биогаз олиш агрегати ҳам кўпчиликда қизиқиш уйғотди.\nТуман ҳокимлиги Нишонда аҳоли хонадонлари ва бошқа объектларни биринчилардан бўлиб муқобил энергия манбалари асосида иситиш, биогаз олишни йўлга қўйиш орқали электр энергияси ва табиий газ тежамкорлигини таъминлашни мақсад қилган. Қолаверса, бу саъй-ҳаракат аҳоли ва тадбиркорлик субъектларини қўллаб-қувватлашнинг амалдаги ифодаси ҳам бўлади.\n- Кейинги йилларда институтда муқобил энергия манбалари бўйича ўнлаб стартап лойиҳалар турли танловларда энг яхшилар қаторида эътироф этилди, - дейди муқобил энергия манбалари кафедраси мудири Хайрулло Давланов. – Масалан, 4-босқич талабаси Сетора Сафарова “Ўзбекистон Республикаси жанубий ҳудудларида паст потенциалли қуёш энергетик қурилмаларининг самарадорлигини ошириш” мавзусидаги илмий тадқиқоти “Бўлажак олим” республикаси танловида ғолиблар қаторидан ўрин эгаллашига сабаб бўлди ва унинг лойиҳаси 36 миллион сўм маблағ билан молиялаштирилди.\nАввал хабар берганимиздек, айнан 10 июнь куни вилоят ҳокими Муротжон Азимов ҳам мазкур илмий-инновацион полигонга ташриф буюриб, бу ердаги қурилмалар билан танишган ва уларни аҳоли хонадонлари, айниқса, ижтимоий объектларда кўпроқ ўрнатилиши учун тарғибот ишларини кучайтириш лозимлиги ҳақида кўрсатма берган эди.


Башар Асаднинг амакисини Франция ҳам суд қилмоқчи | Azon.uz - Ахборот-таҳлилий портал\n282 09:30 11.12.2019\nПариж суди Сурия президенти Башар Асаднинг 82 ёшли амакиси Рифат Асаднинг “пул ювиши” билан боғлиқ ишни кўриб чиқади, дея хабар бермоқда Sozcu нашри.\nРифат Асад давлат маблағларидан фойдаланган ҳолда “кўчмас мулк соҳасида салтанат ташкил этиш”да гумон қилинмоқда. Маълум бўлишича, суриштирув ишлари 2014 йилда бошланган. Терговчиларнинг тахминига кўра, Суриянинг собиқ вице-президенти от заводи ва ҳашаматли уйларни сотиб олиш орқали “пул ювиш” билан шуғулланган. Рифат Асад саломатлиги яхши эмаслиги туфайли судда қатнаша олмайди, қолаверса, суд куни ҳозирча маълум эмас.\nАйтиш керакки, Рифат Асадни жиноятчи деб ўйлаётган фақатгина французлар эмас, Испанияда ҳам унга қарши жиноий иш қўзғатилган. Испан ҳуқуқ-тартибот органлари Рифат Асад, унинг икки аёли ва яна 10 кишини 600 миллион евродан ортиқ маблағни “ювишда” гумон қилинмоқда. Улар 1980-йиллардан бошлаб Испанияда, хусусан, Малага провинциясида уюшган жиноий гуруҳ сифатида ҳаракат қилгани айтиляпти. Испания суд органлари маълумотига қараганда, уларда умумий қиймати 695 миллион еврога тенг 507 та кўчмас мулк борлигини аниқланган.\nСуд органларининг фикрига кўра, Рифат Асад 1980-йилларда Сурия давлат ғазнасидан тахминан 272 миллион еврога тенг маблағни Испанияга олиб келган.\nРифат Асад 1983 йилда акаси Ҳафиз Асадни тўнтаришга уринишда муваффақиятсизликка учрагач, Суриядан қочиб кетган.


9 июль, 2020, 06:20\nШомуродовда Европа Чемпионлар лигасида қатнашиш имконияти бор\nЎзбекистонлик ҳужумчи Элдор Шомуродовни трансфери бўйича “Ростов”га сўров юборган Бельгиянинг “Гент” жамоаси келаси йили УЕФА Чемпионлар лигасида ўйнайди.\nЖорий мавсумда Бельгия чемпионати коронавирус пандемияси туфайли муддатидан олдин якунланди. 29-тур якунларига кўра, 70 очко билан мусобақа жадвалида пешқадам бўлиб турган “Брюгге” чемпион деб эълон қилинди.\nБу “Брюгге” жамоаси тарихидаги 16-чемпионлик бўлди. Мазкур жамоа келаси мавсумда Европа Чемпионлар лигасининг гуруҳ босқичида иштирок этиш ҳуқуқини қўлга киритди.\nШомуродовни таклиф қилаётган “Гент” жамоаси Бельгия чемпионати тўхтатилган паллада 55 очко билан иккинчи ўринда бораётган эди. Учинчи ўриндаги “Шарлеруа”ни бир, тўртинчи поғонадаги “Антверпен”ни икки очкога ортда қолдирган “Гент” вице-чемпион, деб эълон қилинди. Шу тариқа, бу клуб вакиллари янги мавсумда Чемпонлар лигаси саралашининг 3-босқичида қатнашадиган бўлди.\nҚарийб 120 йиллик тарихга эга бўлган “Гент” клуби 30 йилдан буён мамлакат чемпионатининг юқори лигасида иштирок этиб келмоқда. Гент шаҳри шарафини ҳимоя қилаётган жамоа уч маротаба Бельгия кубоги соҳиби бўлган. Шунингдек, беш йил муқаддам “Гент” мамлакат чемпионатида ғолиб чиққан ва Суперкубокни қўлга киритган.\n“Гент” Бельгиянинг энг учли жамоаларидан бири сифатида УЕФА Чемпионлар лигаси ва Европа лигаси каби нуфузли турнирларда иштирок этиб келади.\nҲозирча, “Ростов” клуби ва ҳужумчи Элдор Шомуродовнинг ўзи “Гент” клуби таклифига расман муносабат билдиргани йўқ. Шомуродовнинг бир неча маротаба Европанинг кучли чемпионатларида ўйнаш истаги борлигини билдирган. “Ростов” тўпурарига Германия Бундеслигасидан ҳам таклифлар бўлаётгани ҳақида маълумотлар бор. Европала ёзги трансферлар яқинлашгани сари бундай чорловлар кўп бўлиши кутилмоқда.\nЭлдор Шомуродов учун жорий мавсум муваффақиятли ўтмоқда. У 11 та гол уриб, олти марта жамоадошларини голли пас билан таъминлади.\nВидео Шомуродов гол урмаган ўйинда "Ростов" ғалаба қозонди (видео)


Жорий йилнинг 6 ойи давомида 121 км электр узатиш тармоқлари ва 95 комплект трансформатор пунктлари янги қурилди ва модернизация қилинди. Натижада, вилоятдаги 27 500 та хонадонни ва 1 375 та улгуржи корхонанинг электр таъминоти яхшиланишига эришилди.\nБундан ташқари, “Обод қишлоқ” Давлат дастурига асосан, 96 та трансформатор пункти ва 63 км 0,4-6-10 кВ.ли электр узатиш тармоқлари мукаммал таъмирланди. Натижада, 15 600 та ахоли хонадонлари ва 740 та улгуржи истеъмолчиларнинг электр таъминоти яхшиланди.\nЖамиятнинг 2018 йил режасига биноан 1 057 км 0,4-110 кВ.ли электр узатиш тармоқлари ва 455 та трансформатор пунктларини мукаммал таъмирлаш режалаштирилган. Жорий йилнинг 6 ойи давомида 623 км 0,4-110 кВ.ли электр узатиш тармоқлари ва 326 дона трансформатор пунктлари мукаммал таъмирланди. Натижада, 96 299 та ахоли хонадонлари ва 4 585 та улгуржи истеъмолчиларнинг электр таъминоти яхшиланди.


«Солиқ ва божхона хабарлари» газетасининг 2021 йил 9 март 10-сони - Gazeta.Norma.uz\n«Солиқ ва божхона хабарлари», №10, 2021й. 9 март\nДБҚда ситуацион марказ ишга туширилди\nДавлат божхона қўмитасида Контрабандага қарши курашиш ва божхона аудити бош бошқармаси таркибида ташкил этилган махсус таркибий тузилма – Ситуацион марказнинг очилиш маросими бўлиб ўтди.\nҲисобга олинадиган ҚҚС «савдоси» ва солиқ органларининг ҳаракатлари ҳақида\nНима учун тўланадиган ҚҚС суммасини ҳисобга олинадиган ҚҚС суммасига камайтириш ҳуқуқини суиистеъмол қилувчи ташкилотларга фаол қарши курашиш айнан ҳозир бошланди? Давлат улар билан кейинчалик қандай усуллар билан курашади? Ушбу ва бошқа саволларга молия вазирининг ўринбосари Дилшод СУЛТОНОВ жавоб берди.\nВазирлар Маҳкамасининг 25.02.2021 йилдаги 101-сон қарори билан Божхона аудитини ўтказиш тартиби тўғрисидаги низом қабул қилинди.\nМолия вазирининг ўринбосари Дилшод СУЛТОНОВнинг юридик шахснинг устав фондига жисмоний шахслар киритган мулкий улушларга солиқ солишга доир тушунтиришлари акс-садоларга сабаб бўлди. Тушунтиришлар солиқ органларига маъқул бўлди, бироқ бизнес ҳамжамияти, солиқ маслаҳатчилари ва юристларда эътирозлар уйғотди. ЎзР ССП ҳузуридаги Ҳакамлик суди судьяси Нодир ЮЛДАШЕВ ушбу масала юзасидан ўз фикрлари билан ўртоқлашди:\n«ElectEx» компанияси ДСҚдан МҲХС бўйича бухгалтерия ҳисоби маълумотларини МҲХСга ўтаётган корхоналарга солиқ солиш мақсадлари учун қўллаш тўғрисидаги сўров юзасидан жавоб олди. Компаниянинг экспертлари ДСҚнинг жавобини шарҳлаб беришди.\nГудвиллни ҳисобдан чиқаришда фойда солиғи\nКорхона мунтазам амортизация ажратмаларини амалга ошириш ўрнига гудвиллнинг жами суммасини битта проводка билан харажатларга ҳисобдан чиқармоқчи бўляпти. Фойда солиғи бўйича солиқ базасини аниқлашда жами гудвилл суммасини бир йўла ҳисоблаш харажатлари чегириладими?\nФоизсиз қарз: солиқ оқибатлари\nУмумбелгиланган солиқларни тўлайдиган корхона бошқа корхонага қарз берди. Фоизларни тўлаш назарда тутилган. Бунда тарафларда қандай солиқ оқибатлари юзага келиши мумкин? Қарз фоизсиз берилганда қандай солиқ оқибатлари юзага келади?\nАсосийси – фойдаланишга улгуриш\nПрезидентнинг 1.04.2017 йилдаги ПҚ-2863-сон қарорининг 8-бандида шундай дейилган: «2022 йил 1 январгача: а) аҳолига пуллик тиббий хизматлар кўрсатадиган (стоматология ва косметология хизматларидан ташқари) хусусий тиббиёт муассасалари… бўшайдиган маблағларни хусусий тиббиёт муассасаларини замонавий тиббий, муҳандислик-техник ускуналар билан жиҳозлаш ва уларга сервис-техник хизмат кўрсатиш, тиббиёт мақсадлари учун… мақсадли йўналтирган ҳолда, барча турдаги солиқлар ва давлат мақсадли жамғармаларига мажбурий ажратмалар тўлашдан озод этилсин». Ушбу мақсадли маблағларни 5 йил мобайнида жамлаб асбоб-ускуналар сотиб олса бўладими ёки уларни 5 йил давомида ҳар йили сарфлаш керакми?\nОБМни олиб киришга рухсатнома\nАйтишларича, автомобиллар учун кондиционерлар олиб кираётганда махсус рухсатнома ва квота учун рухсатнома керак экан. Бинобарин, бирорта давлатда бундай талаб мавжуд эмас. Ҳақиқатан ҳам шундайми? Рухсатнома олиш тартиби қандай? Уни қайси орган беради?\nЖанубий Қозоғистон вилоятилик тадбиркордан Ўзбекистондаги хусусий корхонага ишлов берилмаган терини давал хом ашёси сифатида уни қайта ишлаш ва тайёр маҳсулотларни ишлаб чиқариш учун етказиб бериш таклифи бор. Уларнинг муайян қисмидан компенсация тўлови сифатида фойдаланиш таклиф қилинмоқда. Бундай операцияни божхона орқали қандай расмийлаштирса бўлади? Шу билан бирга қайта ишлаш ва тайёр маҳсулотларни ишлаб чиқариш учун тўлов сифатида таклиф этилаётган маҳсулотнинг бир қисмидан қонунга мувофиқ қандай фойдаланиш мумкин? Бу маҳсулотни бошқа мамлакатга экспорт қилса бўладими?\nБожхона расмийлаштируви ўтказилмайди\nРоссия сайтидаги дастур компонентидан фойдаланиш имконияти (калит) учун Visa корпоратив сўм картаси орқали тўлов тўлашни режалаштирмоқдамиз. Банк долларга конверсияни амалга оширади ва бизнинг картадан сўмдаги эквивалент суммани ҳисобдан чиқаради. Калитнинг ўзи биз кўрсатган электрон манзилга келади. Биз лицензион битим шартларини қабул қилаётганимиз ҳақида сайтда белги қўйилади. 1. Бундай харидни мамлакатимиз қонун ҳужжатларига мувофиқ қандай расмийлаштириш керак? 2. Божхона расмийлаштируви ҳам керакми?\nОта-оналар билан йиғилиш бўлиб ўтди\nТарбия ва маънавият оилада шаклланади. Сирдарё вилояти божхона бошқармасида божхоначилар учун ўтказилган учрашувда бошқарма ходимларининг оила аъзолари, хусусан, ота-оналари ҳам иштирок этди.\nБожхона органлари томонидан товарларнинг ноқонуний айланмасига қарши курашиш ишлари тизимли равишда амалга оширилмоқда.\nПарфюмерия товарлари ҳам кетди, тиббиёт буюмлари ҳам…\nСирдарё вилояти божхона бошқармаси Контрабандага қарши курашиш ва божхона аудити бўлими ходимлари олдиндан олинган тезкор маълумотларга асосланиб, ДХХ Сирдарё вилояти бошқармаси ходимлари билан ҳамкорликда Бахт шаҳрида тезкор тадбир ўтказишди. Тадбир давомида олдиндан тезкор кузатувга олинган\nЧўкишдан «қутқариб қолинган» телефонлар\nФарғона вилояти божхона бошқармаси ходимлари Фарғона туманида навбатдаги тезкор тадбирни ўтказишди. Унда «Каптива» автотранспорт воситасида кетаётган шахс божхона ходимлари томонидан кузатувга олинганини сезиб қолади ва зудлик билан автомашинадаги 7 дона қоғоз қутиларни шу атрофдаги ариққа


Ҳаррисон Форд эпилепсия билан касалланганлар учун Хана Соло нимчасини сотади\n18:19 / 29.03.2016\nҲаррисон Форд "Юлдузлар жанги"нинг 7-эпизодида Хана Соло ролини ижро этган, айнан шу қаҳрамонининг нимчасини сотувга қўяди.\nХайрия тадбиридан тушган маблағ эпилепсия билан касалланган беморларга ёрдам тариқасида ўтказилади. Аукцион 10 апрелда бўлиб ўтади.\nЛотнинг бошланғич нархи — 33 минг доллар. Бу нимча бош қаҳрамонлардан бири бўлган Хана Соло образининг бир қисмидир.\nМарт ойида Today нашрига берган интервьюсида Форд унинг 25 ёшли қизи Жоржия болалигидан эпилепсиядан азият чекаётганлигини айтган. Шифокорлар аввал унга нотўғри ташхис қўйишган, бир неча йил мигренга қарши курашувчи дори воситаларини қабул қилган. Ҳозирда у NYU Langone тиббиёт марказида доимий назоратда туради. Форднинг нимчасидан тушадиган маблағ ана шу марказга ўтказилади.\n"Юлдузлар жанги" — режиссёр Жорж Лукаснинг фантастик киноэпопеяси. Унинг оригинал учлиги 1977-1983 йиллар оралиғида, кейинги учлиги эса 1999-2005 йиллар оралиғида экран юзини кўрган. Еттинчи фильм — "Кучга кириш" янги учликнинг бошланиши бўлиб, 2015 йилнинг 17 декабрида Россия прокатига чиққан, унинг давоми 2017 йилда суратга олинади.


ТАРВУЗ КЎЗ ВА МИЯ УЧУН ФОЙДАЛИ – КУН УЗ\nГлавная / Маданият / ТАРВУЗ КЎЗ ВА МИЯ УЧУН ФОЙДАЛИ\nТАРВУЗ КЎЗ ВА МИЯ УЧУН ФОЙДАЛИ\nAnvar 17.01.2018\tМаданият Comments Off on ТАРВУЗ КЎЗ ВА МИЯ УЧУН ФОЙДАЛИ 67 Показы\nЁз фасли бошланишидан кеч кузгача юртимизда тарвуз пишиғи мавсуми давом этиб, далада миришкор деҳқонларимиз етиштирган ширин-шакар, қип-қизил тарвуз дастурхонимиз кўркига кўрк қўшиб туради. Турли навлари, ҳар хил катталикда ҳатто қиш ойларида ҳам бозорларимизда мўл-кўл бўлади. Унинг лаззатли қип-қизил мағзи биз инсонлар учун кўпгина фойдали хосиятларга эга. Биз унинг инсон учун фойдали қатор хосиятлари устида тўхталмоқчимиз.\nТарвуз спортчилар учун ҳам фойдали\nАгар сиз жисмоний чиниқишни мақсад қилиб, спорт билан шуғулланаётган бўлсангиз, бу машғулотлар давомида тарвуз истеъмол қилиш нақадар фойдали эканлигини билиб қўйганингиз яхши бўлади. Тарвуз аминокислоталар оиласига кирувчи, бўғимлардаги оғриқни қолдирувчи L-цитруллин моддасига ниҳоятда бойлиги билан ажралиб туради. Спорт билан давомли шуғулланиб, бўғимларда бўладиган аччиқ оғриқни қолдириш учун бу машғулотлардан олдин бир пиёла тарвуз шарбатини ичиб олишингиз кифоя. Бу ҳам оғриқни қолдиради, ҳам чанқовни босади.\nТарвуз уруғини истеъмол қилиш фойдали\nТарвуз уруғлари қовоқ ёки кунгабоқар уруғлари – пистадан фарқ қилмайди. Тарвуз уруғлари шамоллашнинг олдини олиш хосиятига эга, тери ҳолатини яхшилайди, унинг таркибида темир, цинк, оқсил ва бириктирувчи тўқима бор.\nТарвузнинг деярли ҳаммаси сувдан иборат\nТарвуз таркибида сувнинг кўплигини кўп эшитганмиз. Унда қанча сув бўлишини ўйлаб кўрмаганмиз. Унинг таркибида 91 % сув мавжуд, шу сабабдан ҳам у энг кам калорияли ширин полиз маҳсулотларидан биридир. Унинг 100 грамида атиги 38 калория бор.\nИкки карж тарвуз истеъмол қилиш сизнинг кўриш ва ақлий қобилиятингизни яхшилайди. Олимлар ўтказган тадқиқотлари натижасида шундай хулосага келишди. Бу тадқиқотлар тарвузнинг ширин мағзи А ва В6 витаминларига бой эканлигини кўрсатди. Уларнинг биринчиси А витамини кўриш қобилиятини яхшилайди, иккинчиси В6 витамини хотирани мустаҳкамлаб, фикрлаш қобилияти тезлигини оширади.\nТарвуз ультрафиолет нурлардан ҳимоя қилади\nИнсон организмини ультрафиолет нурлардан бир қатор маҳсулотлар ҳимоя қила олишини фан исботлаган. Тарвуз худди мана шундай моддалар қаторидан ўрин олган.Албатта, тарвуз истеъмол қилиш бошқа ҳимоя воситаларидан фойдаланишни ман этмайди, бошқа томондан тарвуздаги ликопин деб аталувчи модда кучли антиоксидант хоссаларга эга бўлганидан қуёш нурларининг инсонга аёвсиз салбий таъсирига қаршилик кўрсата олади.\nТарвуз таркибидаги қанд моддаси ҳақида\nПишиб етилган тарвуз 5 % дан 13 % гача енгил ҳазм бўлувчи қанд моддаларига эга. Унинг пишиб етилиши давомида мағзида фруктоза ва глюкоза моддалари ажралиб бошлайди. Сахароза моддаси тарвуз палагидан узилгандан сўнг пайдо бўла бошлайди. Шу сабабли қандли диабети бор кишиларга янги узилган тарвузни оз-оз миқдорда истеъмол қилиш тавсия этилади. Чунки тарвуз қачон палакдан узилганини аниқлаш қийин.\nТарвуз организмдан хилтларни чиқариб юборади\nТарвуз инсонда ҳазм қилиш жараёнини яхшилайди, юрак қон томир системаси фаолиятига ижобий таъсир кўрсатади, жигар ва буйракларни тозалайди, шунингдек, организмдан холестерин моддасини чиқариб юборишга замин ҳозирлайди. Тарвуз истеъмол қилишни организмида мунтазам тош ҳосил бўлувчи кишиларга тавсия этилади. Ўрни келганда айтиш лозим, тарвузни овқатланиш рационидан чиқариб юборишга ўринли сабаб бўлмаса, кунига 2-3 кг тарвуз истеъмол қилиш мумкин.\nТарвузда нитратлар йўқлигини текшириш осон\nТарвуз киши организми учун энг хавфсиз бўлган маҳсулотлар сирасига киради. Унинг қалин пўстлоғи мева ичига атмосферадан турли зарарли моддаларнинг киришига қаршилик қилади. Лекин, айниқса кейинги йилларда тарвузнинг нитрат моддалар ёрдамида етиштирилган ҳосили кўпайиб кетди. Тарвузнинг “тоза” етиштирилганини текшириш жуда осон. Бунинг учун ундан бир бўлак кесиб олиб, сувга солинг. Агар 1-1,5 соат ўтгач, сув лойқаланганга ўхшаш тус олса, ҳаммаси яхши, бу тарвуз зарарли дориларсиз етиштирилган бўлади, агар сувнинг ранги ялтироқ тиниқ қизғиш, қизил ёки қўнғир рангли тус олса, бундай мевани тановул қилмасдан ташлаб юборилгани тўғри бўлади.\nЖалолиддин Нуриддинов тайёрлади.\nКЎЗ МИЯ ТАРВУЗ фойда\t2018-01-17\nTags КЎЗ МИЯ ТАРВУЗ фойда\nПред. Улуғлар улуғлиги\nСледующая Чиройли қизлар енг гӯзал хотынлар !\nМажбурий тиббий суғурта қанчага тушади?\nАтамбоев: Қирғизистоннинг ички муаммоларини ўзимиз ҳал қиламиз\nФранция компанияси Тошкентдаги иссиқлик таъминоти билан шуғулланиши мумкин


Бугун Д.И.Менделеев номидаги РКТУ Тошкент шаҳридаги филиалига қўшимча кириш имтиҳонларининг учинчи куни ўтказилмоқда\nИмтиҳонлар санитария-гигиена қоидаларига риоя қилинган ҳолда ўтказилмоқди. Имтиҳонга киришдан олдин ҳар бир абитуриентнинг ҳарорати текширилди. Айрим сабабларга кўра кириш имтиҳонларида қатнаша олмаган абитуриентлар тасдиқловчи ҳужжатни тақдим этган ҳолда захира куни ўтказиб юборилган имтиҳонни топширишлари мумкин.\nЎзбекистон Республика товар-хом ашё биржасидаги кимё саноат маҳсулотларининг 23 август санасидаги савдо якунлари\n// 23 8 2021 йил\nЖорий йилнинг 23 август куни “Ўзкимёсаноат” АЖ тизимидаги корхоналар томонидан Ўзбекистон Республика товар-хом ашё биржаси очиқ биржа савдолари орқали 5918 тонна 14672,4 млн. сўмлик минерал ўғитлар сотилди. Ўтган ҳафта бу кўрсаткич паст бўлган яъни 20 август куни 8461,5 млн. сўмлик 2934 тонна минерал ўғитлар сотилган.\nБугун Д.И.Менделеев номидаги РКТУ Тошкент шаҳридаги филиалига қўшимча кириш имтиҳонларининг иккинчи куни ўтказилмоқда\nИмтиҳонлар санитария-гигиена қоидаларига ва ижтимоий масофага риоя қилинган ҳолда ўтказилмоқди. Имтиҳонга киришдан олдин ҳар бир абитуриентнинг ҳарорати текширилди. Айрим сабабларга кўра кириш имтиҳонларида қатнаша олмаган абитуриентлар тасдиқловчи ҳужжатни тақдим этган ҳолда захира куни ўтказиб юборилган имтиҳонни топширишлари мумкин.\nУмумхалқ ободонлаштириш хайрия ҳашари ҳамажиҳатликда ташкил этилди\n// 21 8 2021 йил\n“Ўзкимёсаноат” акциядорлик жамияти мамлакатимиз миқёсида ўтказилаётган Ватанимиз мустақиллигининг 30 йиллигига бағишланган умумхалқ ободонлаштириш хайрия ҳашарида фаол иштирок этди.\nД.И.Менделеев номидаги РКТУ Тошкент шаҳридаги филиалида қўшимча кириш имтиҳонлари бошланди


Умаржон Тўхтасинов: Мен Қирғизистон чемпиони таркибига қўшилганимдан хурсандман\n9 апрель, 2017, 12:54\nЎтган мавсумда биринчи лиганинг етакчи клубидан бири “Норин” таркибида харакат қилган хужумчи тўпурар бўлган Умаржон Тўхтасинов янги мавсумда Қирғизистоннинг “Олой” жамоасида янги мавсумни бошлади. Қирғизистон олий лигаси 8 апрелдан старт олди.\n- Мен “Олой” жамоасига қўшилганимдан хурсандман. Бу ерда шароитлар яхши. Жамоа раҳбарлари томонидан менга вазифалар юклатилган. Насиб қилса, албатта, ўз ўйинларим билан уларнинг севимли футболчисига айланаман. Ўзбекистондаги мухлисларимга эса раҳмат айтаман. Улар тинмай қўнғироқ қилиб туришади. Мен уларни албатта ишончларини оқлашга ҳаракат қиламан, - дейди Тўхтасинов.\nМаълумот ўрнида, “Олой” ўтган мавсум Қирғизистон чемпионига айланган.


Янги Зеландиядан Исроил хавфсизлик хизматининг икки ходими чиқариб юборилди.\nУлар иккаласи ҳам ноқонуний йўл билан Янги Зеландия паспортини қўлга киритганликда айбланиб, олти ой муддатга озодликдан маҳрум этилган ва жазо муддатининг ярмини ўтаган.\nБу воқеа икки давлат ўртасидаги муносабатларнинг ёмонлашувига сабаб бўлди. Янги Зеландия кечирим сўрашни талаб қилиб Исроил билан юқори даражадаги барча дипломатик алоқаларни тўхтатди. Бугун Янги Зеландия Бош вазири Элен Кларк содир этилган воқеага Исроил ҳамон изоҳ бермай келяпти, деб баёнот берди.


Гринвуд мендан зўр, ёшларга имкон берилади. "Астана"га қарши баҳс олдидан Сульшер иштирокидаги матбуот анжумани (тўлиқ) / CHAMPIONAT.asia\n13:37"Ювентус" "Аталанта" етакчиларидан бирини кўз остига олиб қўйди 0 13:23Olamsport: Сехудо Камару Усманга ҳамроҳлик қилмоқда, "Хабиб отасисиз қандай жанг қилишини билмайман" 0 13:21"ОФ": "Алан Ширер" ва япон футболи афсонаси (2-сон) 2 13:03"Ман Сити" "Ньюкасл"га қарши ўйинда 93,7% аниқ пасларни амалга оширди. Бу АПЛ рекорди 0 12:40Сульшер Погбанинг янги шартномаси ҳақида: "Биз энг яхши ўйинчини жамоада сақлаб қолишни хоҳлаймиз" 4 12:22Биринчи лига учрашувлари 1 августга қадар қолдирилди 4 12:17Луис Суарес: "Бизнинг мақсад - олдиндаги 3та ўйинда ҳам ғалаба қозониш. "Реал"нинг хато қилишини кутамиз" 4 12:15ПРО лига. "Зомин" - "Шўртан" учрашувидан ГАЛЕРЕЯ 0 11:54Карикатура: "Милан" "Ювентус"нинг чемпионликка эришишини кечиктирди 2 11:41Ислом Исмоилов: "Реал" ва "Барселона" каби жамоалар ҳам натижа учун вақт чўзади" 0 11:30"Реал" сўнгги 4 йилда академиясидан чиққан футболчиларни сотиш орқали деярли 250 миллион евро ишлаб олди 4 11:08Конте "Интер" раҳбариятидан "Наполи" хавбекини харид қилишни сўради 0 11:03Алишер Шоғуломов: "Ибраҳим Томивани Ўзбекистонда фақат битта клубга қўйиб юборишимиз мумкин" 9 10:57Анвар Бердиев: "Бу йил Про лигада ўткинчи ўйинлар бўлмайди" 5 10:51Coca Cola Суперлига. 8-тур якунлари (фақат рақамлар) 4\nГринвуд мендан зўр, ёшларга имкон берилади. "Астана"га қарши баҳс олдидан Сульшер иштирокидаги матбуот анжумани (тўлиқ)\n19 сен 2019 19:15\nТеглар : Европа лигаси Манчестер ЮнайтедАстанаОле-Гуннар Сульшер\nБугун Европа лигаси гуруҳ баҳсларига ҳам старт берилади.\n"L" гуруҳидан жой олган Англиянинг "Манчестер Юнайтед" клуби ўз майдонида Қозоғистоннинг "Астана" жамоасини қабул қилади. Кеча учрашувдан олдин МЮ устози Оле-Гуннар Сульшер иштирокида матбуот анжумани бўлиб ўтди. Унда мутахассис билан бирга марказий ҳимоячи Аксель Туанзебе ҳам қатнашди. Қуйида норвегиялик мураббийнинг ўйинолди айтган гапларини эътиборингизга ҳавола этамиз.\n1-тур, "L" гуруҳи\n"Манчестер Юнайтед" - "Астана"\nБош ҳакам: Франсуа Летесье (Франция)\nДэн (Жеймс) "Лестер" билан ўйинда зарба қабул қилиб олди, шундай экан у ўйнамайди. Ҳали ҳам Люк (Шоу), Поль (Погба), Антони (Марсьяль) ва Эрик (Байи) тайёр эмас. Диогу (Далот) ва Жесси (Лингард) қайтди, улар ўйнаши мумкин. Демак, жароҳатланганларнинг бир қисми таркибга қайтди дейиш мумкин.\nЭрлинг Холанднинг ЕЧЛдаги ўйини ҳақида ("Ред Булл Зальцбург" аъзоси Холанд ЕЧЛ 1-турида "Генк" дарвозасига 3та гол урди. У ўз вақтида "Мольде" таркибида Сульшер қўлостида тўп тепган)\nЎша учрашувни томоша қилиш ва унинг ҳаракатларини кузатиш ёқимли бўлди. Лекин, ҳозир бор эътиборим "Юнайтед"нинг олдиндаги ўйинига қаратилган. Албатта, у билан ишлаётган инсонлар унинг прогрессидан ҳайрон қолмоқда.\nЕвропа лигаси ҳақида\n"Мольде" билан ЕЛ гуруҳида биринчи бўлганман. Бунда сен турли жамоаларга ва турли маданиятларга қарши ўйнайсан. Бу янги тажриба, рақибларга ҳам. Гуруҳдаги иккита ўйинимиз узоқда ва сунъий қопламали майдонда ўтади. Шу сабаб, уйдаги ўйинлар биз учун жуда муҳим.\nДарвозани ким қўриқлайди: Де Хеа ёки Ромеро?\nДавид янги шартнома имзолади, шундай экан у ўйнашда давом этиши мумкин деган фикр бўлиши табиий (кулади). Жиддий гапирадиган бўлсам, "Астана"га қарши Серхио (Ромеро) ўйнайди. У кўп бор юқори даражадаги киперлигини исботлаган, Давидни алмаштириб туришга тайёрмиз. Чунки, унга нимадир бўлиб қолган тақдирда Ромеро ўйнаши учун Серхиони яхши формада ушлаб туришимиз зарур. Ромеро ўйин амалиётига эга бўладиган пайт келди.\nЁшларга эътибор ҳақида\nЁш ўйинчилардан фойдаланамиз. Ёнимда асосий таркибда тушадиган Аксель ўтирибди. Бизда мавсумолди йиғинини яхши ўтказган катта жамоа бор. Асосий таркиб учун жиддий кураш кетмоқда, афсуски Аксель ички чемпионатда бошланғич таркибда тушмаганлардан бири. Таркибда бошқа янгиланишлар ҳам бўлади, ёш ўйинчиларга ҳам имкон берамиз. Гринвуд албатта ўйнайди.\nДэниель Жеймс ҳақида\nДэниелни ўйинидан рохатланяпман. Уни харид қилганимиз - фантастика. У жамоага кўп нарса бермоқда. У "Лидс"га ўтишга жуда яқин бўлганини биламан, лекин бу футбол. Бу ерда у ўз ишини яхши бошлади.\nФред яхши ҳолатга келди, бизга унинг кучга тўла оёқлари керак. У сабрли бўлди ва кўп ишлади. У ёш бола эмас, лекин Англиядаги фаолиятини энди бошлади. Уни майдонда янада кўпроқ кўришимизга ишонаман.\nДе Хеанинг янги шартномаси ҳақида\nДавид билан қанча кўп гаплашсам, унинг қолишига шунча кўпроқ ишондим. Уни "Лестер" билан ўйинда қандай ҳаракат қилганини кўрдингиз. Бу ҳимоячиларга ҳам қўшимча ишонч беради. Чунки, улар ортда ҳаммаси жойида эканлигини билишади ва ҳотиржам тўп тепишади. У "Юнайтед" муваффақиятларининг бир қисми бўлишига аминман.\nМейсон мен кўрган ҳужумни якунловчилар орасида энг яхшиларидан бири. Мен етарлича юқори даражадаги футболчилар билан ўйнаганман. Мейсон мендан зўр, бу аниқ. У шунчаки тинмай ишлаши керак, олдинда кўп йиллар бор. Ҳар доим олдинда турган ўйин энг муҳими.\nЖамоа Чемпионлар лигасида эмаслигидан ҳайронлиги ҳақида\nЎйлашимча, йигитлар Премьер-лига ўйинларини, бошқа клублар қандай қилиб соврин қўлга киритаётганини кўришган. Уларни ўрнида бўлишни мен ҳам, шогирдларим ҳам хоҳлашади. Европа лигаси - ўша жойга йўл.\nКўплаб ёш ўйинчилар унга ўхшашга ҳаракат қилишади. У ҳақиқий профессионал, ҳар куни нимадир яратишга интилади. "Манчестер Юнайтед" аъзоси айнан шундай бўлиши керак. У учун муҳим палла "Лестер" билан баҳсда гол уриш эди. Энди у босимни енгиб ўтди.\nМоуриньо Европа лигасида тажрибали таркибни туширган, сиз эса ёшларга имкон бермоқчисиз. Бу сиз танлаган йўлми?\nТаркиб танлашда ҳамма нарса ким тайёр эканлигига, биз қандай поғонада бораётганимизга, кейинги ўйин қандай эканлигига ва кимга кўпроқ ўйин амалиёти кераклигига боғлиқ. Ёшлар ички беллашувларда ҳам ўйнаши мумкин, бу ўз вақтида қабул қилишимиз керак бўлган оддий қарор. Баъзида Европа лигасида айнан тажрибали ўйинчилар тушиши керак бўлиб қолиши ҳам мумкин.\n"Ман Сити" "Ньюкасл"га қарши ўйинда 93,7% аниқ пасларни амалга оширди. Бу АПЛ рекорди 0\nСульшер Погбанинг янги шартномаси ҳақида: "Биз энг яхши ўйинчини жамоада сақлаб қолишни хоҳлаймиз" 4\n“Манчестер Сити” футболчиларидан навбатдаги қойилмақом натижа 1\nАПЛ. "Шеффилд" - "Вулверхэмптон" 1:0 2\nГвардиола: “Бизга мухлислар етишмаяпти” 3\nРасман: 10 июль куни еврокубокларнинг кейинги босқичига қуръа ташланади 4


9 ой аввал 5736\nФитрат рисоласи ҳақида\nЙигирманчи асрдаги айрим ҳужжат ва хотираномаларнинг гувоҳлик беришига кўра, Абдурауф Фитрат Истамбулдан қайтгач (1914), усули жадида ва мадрасалар ташкил этиб, унинг ўзи бу илмгоҳларда туркий ва форсий адабиётлар тарихи, исломшунослик ва шарқ тилларидан сабоқ ўқиган. «Мухтасар Ислом тарихи» ана шу илмгоҳлар талабалари учун қўлланма тарзида ёзилган эди. Услубнинг соддалигидан ва наҳвий (стилистик) қурилиши жиҳатидан бу қўлланма Фитрат маърузаларининг матни экани ҳам аёндир. Асардага воқеа тасвирининг нотугаллигидан англаш мумкинки, бу манба асарнинг тўла матни эмас. Шундай экан, унинг лавоми бўлиши табиий. Бироқ манба сақланаётгап маҳкама ходимларининг қайдларига кўра, асарнинг тугал нусхаси шудир. Таржимага 1915 (ҳижрий 1333) Газаров матбаасида чоп этилган, «Императорский исторический Московский музей» (Москва императорлик тарих музейи)да XY 28411 рақами билан сақланаётган нашр асос қилиб олинди.\nАйни даврда Фитрат билан баробар Маҳмудхўжа Беҳбудий (1914), Шокир Сулаймон (1918) каби алиблар ҳам «Қисқа Ислом тарихи» тузганлари манбаларла қайл этилган. Бироқ Фитратнинг асари воқеаларнинг аниқ, жонли ифодаси, миллатпарварлик руҳи тасвир қатига синглирилгани ва холис ёзилгани билан уларлан фарқланадн (диний ислоҳларни қўллашда дабдабали усул ва сунъий илтифот сезилмайди). Ҳозирда китобхонлар орасида тарқалган Алихонтўра Шокирхўжа ўғли Соғунийнинг «Тарихи Муҳаммадия» китобидан ва Билкиз Аладдиннинг «Муҳаммад тарихи» ва бошқа шу хилдаги асарлар билан чоғиштирилганда Фитратдаги чуқур профессионализмни англаш қийин эмас.\nИслом тарихини Оврупо назаридан кузатган олим ва адиблар — О.Г.Болъшаковнинг «Халифалик тарихи», Л.И.Климовичнинг «Қуръон ҳақида китоб», В.Панова ва Ю.Вахтиннинг «Муҳаммад ҳаёти»ни эътиқод ва ихлос жиҳатидан Фитрат асарига чоғиштиришга ҳожат қолмайди.


13:10 / 22 февраль 1172 pdf Ўқиш режими + -\nСалафи солиҳларимиз ҳикматни қаерда ё кимда кўрса, уни ғанимат деб биладиган, илмнинг қадрига етадиган ҳимматли зотлар бўлишган. Уларда ўзларидан ёши кичик олимларга нисбатан адолатсизлик бўлмаган. “Менинг ёшим катта, кеча тухумдан чиққан бу жўжахўроз уч-тўртта китоб ўқиб олиб, ўзича ақлмирзалик қиляпти. Сенда илм бўлса менда тажриба бор” – деб ҳасад қилишмаган. Илм кимда бўлса, у ёшми ё қарими бунисига аҳамият бермасдан ундан фойдланиб қолиш пайида бўлганлар.\nАслида ҳақиқий мўмин шундай бўлиши керак. Пайғамбаримиз соллаллоҳу алайҳи васаллам айтганлар:\n«Ҳикматли сўз мўминнинг йўқотиб қўйган нарсасидир. Қаерда кўрса уни олишга ҳақдордир» (Термизий, Ибн Можа ривоят қилишган).\nЛекин, минг таассуфки бугун биз умматлар Расулуллоҳнинг бу ҳадисини қўйиб, арабларнинг қуйидаги:\nعلم الصغير محقور و جهله معذور\n“Ёши кичикнинг илми ҳақир, билмаслиги эса маъзур” – деган мақолига амал қилиб юрибмиз. Ёшларнинг илмини, салоҳиятини қадрламаяпмиз, қадрига етмаяпмиз. Улардан фойдаланишнинг ўрнига, довруғини чиқармасдан, оёғидан чалиш ҳаракатида юрибмиз.\nИмом Аҳмад ибн Ҳанбал (164–241) раҳимаҳуллоҳни ҳаммамиз кўп эшитганмиз, ўқиганмиз. Шу зот 300 000 (уч юз минг)дан зиёд ҳадисни ёддан билган ҳофиз, ўз даврининг кўзга кўринган олими эдилар. Тўрт фиқҳий мазҳабдан Ҳанбалийлик мазҳабига асос солганлар. Шунга қарамасдан, у киши ўз даврида ўзидан анчагина кичик 25 ёшли (ҳанафий мазҳаби олими имом Муҳаммад ибн Ҳасан Шайбоний (131–189) бўлиши мумкин) олимдан ҳам сабоқ олган эканлар ва устозининг уйларида хизматларини қилиб юрар эканлар. Бир куни Имом Аҳмад раҳимаҳуллоҳнинг баъзи яқинлари у кишига эътироз билдирди:\n– Ҳазрат, сиз ёшингиз ҳам улуғ, илмингиз ҳам кўп, катта олимсиз. Нега ўзингиздан 25 ёш кичик одамга шогирд бўлиб юрасиз? Унинг олдида қуллуқ қилиб турасиз? Шунда Имом Аҳмад ибн Ҳанбал жавоб бердилар:\n– Тўғри, мен у кишидан кўра кўпроқ ҳадис ёд олганман. Аммо у зот ҳадисларнинг маъносини, фиқҳини мендан яхши тушунади. Агар шу йигит бўлмаганда биз илм-маърифат уйининг ичига кира олмай, эшик олдида қолиб кетган бўлардик. Аллоҳ унга ўзгача иқтидор ато қилган. Ҳадис ва хабарларнинг асл мағзини жуда яхши фаҳмлайди. Бу устозим илм дунёсининг қуёшидир!\n10:54 / 22.02.2013 847\n13:40 / 22 февраль 434\nБир куни Суфён Саврий раҳимаҳуллоҳ Фузайл ибн Иёзнинг ҳузурига кириб, .Эй Абу Али, бизга насиҳат қилинг,, деди. Фузайл ибн Иёз шундай дедилар .Эй олимлар, сизларга давоми...\n273 07:10 / 19 август\n3611 18:00 / 24 март\n1707 15:40 / 04.12.2018\n2562 07:06 / 24.11.2018


34 ёшли футболчи Андрей Аршавиннинг ҳаётида кетма-кет кўнгилсиз ҳодисалар юз бера бошлади. “Арсенал”, “Зенит” каби футбол клубилари ҳужумчи билан шартномани бекор қилгандан сўнг, у “Кубань” жамоасида тўп сура бошлаган эди. Аммо бу жамоа арсмийлари ҳам футболчи билан тузилган шартнома муддатини узайтиришни истамади. Натижада Аршавин ишсиз қолди. У собиқ рафиқаси ва болаларига тўлаши керак бўлган 20 миллион рублни тўлай олмаяпти. Энди эса собиқ чемпионни унинг севгилиси Алиса Казьмина ҳам ташлаб кетди. Айнан мана шу қизни деб, Андрей тўрт йил аввал учинчи фарзандига ҳомиладор хотини ва фарзандларини ташлаб кетган эди.


ЎзА - Амир Темур ролига даъвогар 5 актёр: бу образга ким муносиб?\n05.04.2019 19:47 Чоп этиш версияси\nТеатр саҳнасида катта, айниқса, тарихий воқеаларни жонлантириш анча мушкул иш. Томошабин кўз ўнгида жанг саҳналарини ташкил этиш ҳам осон эмас.\nТарихий спектакль муваффақиятли чиқиши учун режиссёрдан маҳорат, рассомдан саҳна безакларига жиддий эътибор бериш ва актёрлардан ўз ролини маромига етказиб ижро этиш талаб этилади. Акс ҳолда, томошабин истаган вақти томоша залини тарк этиши мумкин.\n“Жалолиддин Мангуберди”, “Чингизхон”, “Тўмарис”, “Бибихоним” ва “Амир Темур” спекталларини саҳналаштирган режиссёр Сайфиддин Мелиев ҳар бир деталга, актёр салоҳиятига алоҳида эътибор беради. У қаҳрамонларнинг кийими, ҳатто ролни ижро этаётганда ўзини тутиши, воқеликка бўлган ҳолатини ҳам кўздан қочирмайди.\nРежиссёр тарихий спекталлар олишни ўз бурчи, деб билиб яна бир марта Амир Темур мавзусига қўл урди.\n– Ўзбекистон давлат санъат ва маданият институтини тамомлаш арафасида диплом иши сифатида тарихчи Бўрибой Аҳмедовнинг “Амир Темур” романи асосида спектакль саҳналаштирганмиз, – дейди Мудофаа вазирлиги маданият ва маърифат марказининг “Турон” театр-студияси бадиий раҳбари, режиссёр Сайфиддин Мелиев. – Ўшандан буён Амир Темурга бағишланган кўплаб китобларни ўқидим. Хорижий давлатларда қўйилган спектакль, операларни кўрдим. “Амир Темур” спектаклини иккинчи марта 2015-2016 йилда Бухоро вилояти мусиқали драма театрида саҳналаштирганмиз. Бу спектаклга 7 ой вақт сарфлагандим, аммо постановкачи режиссёр мен бўлсам-да, эълонлардан исмим олиб ташланган эди. Бу ҳам етмагандек, воқеалари ҳам қисқартирилганди. Хабар беришларича, бугунги кунда эълонларга исмим тикланибди. Соҳибқирон ҳаётига оид китоб ва пьесаларни қайта ўқиб, бу мавзуга яна қўл урдим.\nРежиссёрнинг маълум қилишича, спектакль Амир Темур ҳақидаги илмий ва бадиий китоблар асосида саҳналаштирилмоқда. Бу спектаклга юзаки ёндашиб бўлмайди. Шунинг учун рассом, актёрларга аниқ талаблар қўйилган. Биринчи навбатда, улар тарихни яхши билиши керак. Ўша даврда кийимлар, қурол-аслаҳалар қандай бўлган? Уларнинг юриш-туриши ва сўзлашуви ҳам жуда муҳим роль ўйнайди.\nҲар бир актёр Амир Темур, актрисалар эса Бибихоним ролини ижро этишни истайди. Спектакль бош роли учун 5 нафар актёрнинг ҳар бири билан репетиция жараёни олиб борилмоқда. Уларнинг энг яхшиси Амир Темур ролига танлаб олинади.\nP/S.: Ушбу актёрларнинг кимлиги ҳақида режиссёрдан сўраганимизда, “Ҳозирча сир бўлақолсин, спектакль премьерасида билиб оласиз”, дея жавоб берди. Спектакль премьераси жорий йилнинг июнь ойида режалаштирилмоқда.\nХўш, Соҳибқирон сиймосини ёритиб бера оладиган актёрлар ким деб ўйлайсиз ёки кимлар айнан шу ролга муносиб?


Руҳий ғалаба 18 — Dilkashradio.com\nАссалому алайкум азиз радио тингловчи. Яна ҳаво тўлқинларида сиз азизлар учун берилиб борилаётган эшиттиришларимиздан бири. Микрофон олдида мен Ғолиббек. Жинлар ҳам одамларнинг онггига ўз таъсирини ўтказа оладилар. Иблис бошида ёлғон ишлатди, ҳақиқатни нотўғри тушунтирган ҳолда, Момо Ҳавонинг Худо ҳақидаги фикрларини ўзгартирди ва уни гуноҳ қилишга ундади.\nИблис ва унинг жинлари ҳозирги кунгача одамларнинг ақл кўзларини «кўр» қилиб, уларнинг онгига таъсир ўтказиб келмоқда. Бу ҳақида 2 Коринфликларга мактубининг 4 боби 4 оятидан билиб олишингиз мумкин. Коринфликларга мактубдан олинган бу парча шуни кўрсатадики, иблис инсоннинг ўйлаш ва фикрлаш қобилиятига таъсир ўтказа олади.\nБу парча ҳали нажот топмаган одамларга тегишли эканини биз яхши биламиз. Аммо иблис имонлилар онгини ҳам заҳарлай олишини унутмаслигимиз керак. 2 Коринфликларга мактуби 11 боб 3 оятда шу ҳақида сўз юритилади. Иблис ҳамиша уларни «Ҳазрати Исодаги соддаликларидан» айиришга ҳаракат қилиб келган. У шу йўл билан имонлини унинг Раббимизга хос соддалигидан маҳрум қилиши мумкин.\nЁқуб мактубининг 3 боби 15 оятида ёзилишича, дунёга хос донолик жин-ажинадан бўлиб, ҳасадгўйлик ва худбинликка олиб келади. Ўй-фикрларни тўла-тўкис Исо Масиҳга бўйсундириш билан жинларнинг онгимизга ўтказадиган таъсиридан ҳалос бўлишимиз мумкин (2 Коринфликларга мактуби 10 боб 5 оят). Шунга ўхшаш амр Филиппликларга мактубининг 4 боби 6-8 оятларида ҳам берилган.\nИмонли киши ҳар бир тилагини ибодат ва илтижолар билан Худога ишониб топширса ва ҳақиқий, мўътабар, тўғри ва соф нарсалар ҳақида фикр қилса, унинг ақл-идроки ҳамиша ҳимоя остида бўлади. Учинчидан, жинлар одамни алдай оладилар. Ҳаворий Павлус Салоникадаги ёш имонлилар жамоати ҳақида жуда кўп қайғурган эди.\nПавлус қайғу ва қувғинлар таъсирида иблис имонлилар жамоатини йўлдан оздиришидан қўрққан эди. Салоникаликлар Хушхабарни қувонч билан қабул қилган бўлсалар ҳам, уларнинг имон-эътиқодлари шайтоннинг ҳужумлари таъсирида нотўғри йўналиш олиши мумкин эди. Иблис ўзига хизмат қиладиганлар орқали ҳам имонлиларни чалғитиши мумкин.\nҲаворий Павлус «Фазода ҳукмронлик қилаётган ҳоким руҳи ҳозир ҳам осий бандаларда амал қилмоқда», деб айтиб ўтган эди Эфесликларга мактубининг 2 боби 2 оятида. Контекстга эътибор берадиган бўлсак, шайтон ўз ақл-идроки ҳамда танасининг хоҳиш-эҳтиросларига бўйсуниб яшайдиган имонсизларни осонгина алдашини билиб оламиз. Матто китобининг 13 боби 19 оятида эса шайтоннинг ёлғонлари ҳақида қўшимча қилиб, имонсизлар Худо Каломини эшитаётганларида шайтон уларнинг юрагидан Каломни ўғирлаб кетади ва ҳақиқатни тушунишларига тўсқинлик қилади, деб айтилади. Азизлар, шунинг билан эшиттиришимиз ўз ниҳоясига етди, яна радио орқали учрашгунча хайр, омон бўлинглар.\nРуҳий ғалаба 133\nРуҳий ғалаба 94


Украина делегацияси Ўзбекистонда музокаралар ўтказди » Ўзбекистон янгиликлари – Zamin.uz\nУкраина Миллий Фанлар академиясининг Украин тили институти директори, профессор Павел Гриценко раҳбарлигидаги делегация мамлакатимизнинг қатор вазирлик ва идораларида музокаралар ўтказди, деб хабар берди ЎзА.\nЎзбекистон Республикаси Фанлар академияси вицепрезиденти Баҳром Абдуҳалимов билан учрашувда Ўзбекистон билан Украина ўртасидаги ҳамкорлик кўплаб соҳалар қатори илм-фан ва таълим йўналишида ҳам изчил ривожланаётгани таъкидланди. Бунда мамлакатларимиз ўртасида имзоланган 140 дан зиёд ҳужжат ҳуқуқий асос бўлмоқда. Фан ва таълим муассасалари ўртасидаги ҳамкорликни янада кенгайтиришга алоҳида эътибор қаратилмоқда.\n“Жаҳон цивилизациясига бебаҳо ҳисса қўшган Алишер Навоий ижоди улкан маънавий бойликдир, – деди Павел Гриценко. – Бу мерос бутун дунёда, хусусан, Украинада катта қизиқиш билан ўрганилмоқда. Навоий ижодида донишмандлик, борлиқ оламни гуманистик англашнинг жуда улкан, битмас-туганмас хазинаси мужассам. Ўзбекистон билан илм-фан ва таълим соҳаларидаги ҳамкорликни янада ривожлантириш, халқларимиз ўртасидаги муносабатларни мустаҳкамлашдан манфаатдормиз”.\nУкраина делегацияси Ўзбекистон Республикаси Олий ва ўрта махсус таълим вазирлигида ҳам учрашув ўтказди. Темурийлар тарихи давлат музейида бўлиб, Соҳибқирон ва унинг авлодлари ҳақида ҳикоя қилувчи ранг-¬баранг экспонатлар билан танишди.\nЯнгиликлар » Жамият » Украина делегацияси Ўзбекистонда музокаралар ўтказди\n12:53 “Такси” фильми қаҳрамонини Каннда Украина ҳайдовчилик гувоҳномаси билан ушлашди


“ЎЗБЕКИСТОНГА ОИД ХОРИЖДАГИ ҚЎЛЁЗМА АСАРЛАР РЕЕСТРИ. ТОМ 1” китоби чоп этилди\nЎзбекистон Республикаси Президенти Шавкат Мирзиёев доимий равишда аждодларимиз меросини чуқур ўрганиш ва уни биринчи навбатда халқимизга ҳамда жаҳон аҳлига етказишга катта эътибор қаратмоқда.\nИнсоният учун маданий бойликка айланган манбалар – аждодларимизнинг асарлари нафақат Республикамизда, балки жаҳоннинг турли қитъаларида мавжуд. Ўзбекистонга оид хориждаги маданий бойликларни тадқиқ этиш марказининг ташкил этилиши маънавий меросимизнинг умумбашарий маданий бойликлар сирасида тутган ўрнини тадқиқ этишга янги имкониятлар яратди ва ушбу соҳани янада юқори поғонага кўтарди.\nМарказда олиб борилаётган тадқиқотлар маданий бойликларимиз бир неча юз йилликлар мобайнида Ер шарининг барча қитъалари – Америка, Африка, Европа, Осиё ва Австралияга тарқалгани ҳамда у ерда эъзозланиб сақланаётганини кўрсатди. Бугунги кунда ушбу мерос инсониятнинг маданий бойликлари сифатида жаҳоннинг 40 дан ортиқ мамлакатдаги турли илмий муассаса, музей, архив, кутубхона ва жамғарма ҳамда хусусий жамламалардан ўрин олган.\nЮртбошимизнинг ушбу йўналишда олимлар олдига қўйган вазифаларнинг амалий ижроси борасида Ўзбекистон Республикаси Маданият вазирлиги ҳузуридаги Ўзбекистонга оид хориждаги маданий бойликларни тадқиқ этиш марказининг дастлабки илмий маҳсули, аждодларимизнинг хориждаги ёзма меросини жамлаган ва 496 бет ҳажмдаги манба – “ЎЗБЕКИСТОНГА ОИД ХОРИЖДАГИ ҚЎЛЁЗМА АСАРЛАР РЕЕСТРИ. ТОМ 1” чоп этилди.\nТадқиқот “Ўзбекистонга оид хорижда сақланаётган маданий бойликлар реестрини яратиш, нодир қўлёзма асарларнинг факсимилесини нашр этиш” лойиҳаси доирасида тайёрланган бўлиб, ундаги маълумотлар ўзбек, инглиз ва рус тилида 30 мамлакатдаги 52 шаҳарнинг 97 ташкилотида сақланаётган Имом Бухорий, Имом Термизий, Абу Наср Форобий, Абу Абдуллоҳ Хоразмий, Абу Райҳон Беруний, Абу Али ибн Сино, Абу Мансур Мотуридий, Алишер Навоий, Заҳириддин Бобур каби 150дан ортиқ буюк аллома ва мутафаккирлар ҳамда Амир Темур ва Темурийлар даврига оид қўлёзма асарлар 1001 та нусхасининг илмий тавсифидан иборат.\nМарказда тайёрланаётган электрон реестр учун тўпланган 8000 дан зиёд маданий бойликдан тахминан 44 фоизини алломаларимизнинг қўлёзма асарлари ташкил этади. Биринчи томга киритилган 1001 та илмий тавсиф қўлёзма асарларга оид жамланган маълумотларнинг учдан бир қисмини қамраб олгани боис, Реестрнинг навбатдаги томлари ҳам нашрга тайёрланмоқда.


Данияда идиш ювувчи машҳур ресторан эгаларидан бири бўлди\n18:40 / 02.03.2017\nДаниядаги таниқли ресторанлардан бири – Noma’да идиш ювувчи бўлиб ишлаган 62 ёшли гамбиялик Али Сонко бу ернинг янги уч хўжайинидан бирига айланди. Noma асосчиларининг сўзларига кўра, африкалик 14 йил давомида рестораннинг “юраги” бўлгани туфайли бизнеснинг бир улушини олган. Бу ҳақда Би-би-си хабар қилмоқда.\nСонкони ресторан эгаларидан бири сифатида тайинлаш ҳақида бу ернинг бош ошпази Рене Редзепи Noma’нинг Копенгагенда ёпилиши шарафига уюштирилган базмда маълум қилди. Муассаса Дания пойтахтида 14 йил ишлади ҳамда бу давр мобайнида иккита Мишлен юлдузи ва Restaurant журналидан тўртта “Жаҳоннинг энг яхши ресторани” совринини қўлга киритди. 2017 йилнинг декабрида Noma янги жойда очилади.\nСонко ресторан ташкил этилгандан бери бу ерда идиш ювувчи бўлиб ишлади. Редзепининг сўзларига кўра, кишилар “Али каби инсонлар ресторан учун нақадар катта аҳамиятга эга эканликларини тушунишмайди”. Бош ошпаз уни “Noma юраги” деб атади ҳамда меҳнатдан қочмаслиги ва юзидаги доимий табассумини алоҳида таъкидлаб ўтди.\nГамбиялик эркак Данияда 34 йилдан бери яшайди. Noma ходимларининг таъкидлашича, у ҳаётидаги ўзгаришлар ёки 12та фарзанди борлигига қарамай доимий равишда кулиб юради.\n“Бу ерда ишлашдан нақадар бахтли эканлигимни тушунтириб бериш мушкул. Бу ерда энг яхши инсонлар ишлайди, ва мен уларнинг ҳар бири билан яхши муносабатдаман. Улар менга катта ҳурмат билан қарашади, ҳамда ҳар доим ёнимдалар. Мен учун “Бу менда қачонлардир бўлган энг яхши иш” деб айтиш кифоя”, - дея айтиб ўтди Али Сонко.\nШунингдек Редзепи рестораннинг янги икки эгасини ҳам таништирган. Сонкодан фарқли равишда улар менежерлардир: Жеймс Спредбери ва мижозлар билан ишлаш бўйича директор Лау Рихтер. Бош ошпаз Инстаграм’даги саҳифасида ресторан ҳаётида “янги бўлим” энди очилаётгани, яқин орада яна бир неча ходимни “ҳайратга солишни” режалаштиргани ҳусусида маълум қилди.


Ҳамкоримиз ҳақида маълумот\nКеча “tribuna.uz” cайтида клубимиз ўтказган матбуот анжуманида “Камолот” рамзидан фойдаланилгани ҳақида мақола эълон қилинди.\nКлуб матбуот хизмати ижтимоий тармоқ фойдаланувчиларининг изоҳларини қизиқиш билан ўрганади ва уларнинг талабларини ҳисобга олади. Ушбу мақолага боғлиқ ҳолатни қуйида тушунтириб ўтамиз.\n2017 йил 30 июнь куни “Камолот” Ўзбекистон ёшлар ижтимоий ҳаракатининг IV қурултойида Ўзбекистон ёшлар иттифоқи тузилди. “Пахтакор” футбол клуби “Камолот” Ўзбекистон ёшлар ижтимоий ҳаракати билан узоқ ва фойдали ҳамкорлик қилиб келади. Ҳаракат рамзидан клубнинг барча расмий тадбирларида фойдаланади.\nРеспублика ёшлар иттифоқи раҳбарига рамзни алмаштириш юзасидан мурожаат этилганда “Камолот” Ўзбекистон ёшлар ижтимоий ҳаракатини Ўзбекистон ёшлар иттифоқига айлантириш юзасидан қарор қабул қилингач, иттифоқнинг янги рамзини ишлаб чиқиш учун конкурс эълон қилингани ҳақида жавоб олинди.\nБугунги кунда ёшлар иттифоқи раҳбарияти томонидан қабул қилинган таклифлар кўриб чиқилмоқда. Бу жараёнда энг маъқул разм танлаб олинади. Сўнг у Ўзбекистон Республикаси Адлия Вазирлиги томонидан тасдиқланиши керак.\n«Камолот» бизнинг ҳамкоримиз ҳисобланади ва келишувга кўра, биз унинг рамзидан янги рамз расман тасдиқланмагунча турли реклама ва расмий баннерларимизда фойдаланишимиз лозим. Янги рамз тақдим этилгунга қадар “Пахтакор” ФК эски рамздан фойдаланиб туради. Расмий тасдиқдан сўнг Ўзбекистон ёшлар иттифоқи рамзини жойлаштирамиз.\nКлубимизга билдирган қизиқишингиз учун раҳмат.


Ким Чен Иннинг акаси ўлдирилишида 4 нафар шимолий кореялик айбланмоқдаHaqida.net\nHome Dunyo Ким Чен Иннинг акаси ўлдирилишида 4 нафар шимолий кореялик айбланмоқда\nКим Чен Иннинг акаси ўлдирилишида 4 нафар шимолий кореялик айбланмоқда\nШимолий Корея етакчиси Ким Чен Иннинг акаси Ким Чен Намнинг Куала-Лумпур аэропортида заҳарлаш орқали ўлдирилишида Шимолий Кореянинг 4 нафар фуқароси айбланмоқда. Улар жиноят содир этилган куни Малайзияни дипломатик каналлардан фойдаланган ҳолда бир вақтда тарк этишган. Бу ҳақда қотиллик бўйича жараён олиб борилаётган Малайзия олий судида тергов гуруҳи вакили Ван Азирул Низом маълум қилди.\nТерговчининг айтишича, “айбланувчиларнинг барчаси Малайзия пойтахти Куала-Лумпурга турли вақтда – тахминан қотиллик содир этилишидан икки ҳафтача олдин келишган, бироқ мамлакатни Ким Чен Нам заҳарланган куни – 13 февралда бир вақтда тарк этишган. “Тергов давомида Шимолий Кореянинг Малайзиядаги элчихонаси ходими ва Air Koryo авиакомпанияси вакили 4 айбланувчига Жакартагача чипталар харид қилишгани ҳамда уларга дипломатик коридордан ўтишда кўмак кўрсатишгани аниқланди”, деб айтмоқда терговчи.\nТерговчининг таъкидлашича, бу шахслар Интерпол линияси бўйича қидирувга берилганлар, бироқ ҳозирча бу борада ҳеч қандай натижа бўлмаган. Малайзия Олий суди ҳозирда Ким Чен Намнинг заҳарланиши бўйича ишни кўриб чиқмоқда.\nАйбланувчилар ўриндиғида қотиллик ижрочиси, Вьетнам фуқароси Доан Тхи Хуонг ва Индонезия фуқароси Сити Айсиа ўз қилмишлари учун жавоб бермоқдалар. Қонунчиликка кўра, улар дорга осилиш йўли билан қатл этилишлари мумкин.\nКуала-Лумпур аэропортида Ким Чен Нам юзига заҳарли модда сепиб юборилган. Бунинг оқибатида у шифохонага йўлда жон берган. Малайзия ҳукуматининг таъкидлашича, Ким Чен Нам тақиқланган асаб-фалажловчи модда VX (Ви-экс) таъсири натижасида вафот этган.\n«Реал» Роналду ўрнига Неймарни сотиб олмоқчи\nЭрон Туркманистон билан газ можаросини судсиз ҳал қилишга рози бўлди


Марказий Осиё давлатларининг Президентлари юзма-юз учрашиши кутилмоқда | Qalampir.uz\nМарказий Осиё давлатларининг Президентлари юзма-юз учрашиши кутилмоқда\nЖамият\t31 Май 16:19 3732\nЎзбекистон жорий йил учинчи марта ўтказиладиган Марказий Осиё давлатлари раҳбарларининг маслаҳатлашув саммитини оффлайн форматда бўлишини кутмоқда. Бу ҳақда Президент матбуот котиби Шерзод Асадов ОАВ учун ўтказилган навбатдаги брифингда маьлум қилди.\nШерзод Асадов брифингда учинчи учрашувнинг эҳтимолий муддатлари ҳақидаги саволга жавоб берар экан, учрашувнинг юзма-юз форматда бўлиб ўтишини таъминлаш устида иш олиб борилаётгани ва онлайн формат кўзда тутилмаётганини таъкидлади.\n“Марказий Осиё давлатлари раҳбарларининг 2021 йилга қолдирилган учинчи маслаҳат учрашуви вақти ҳозирча маълум эмас, бироқ Ўзбекистон ушбу учрашувни юзма-юз кўринишда бўлиб ўтишини кутмоқда. Онлайн формат кўзда тутилаётгани йўқ”, деган Шерзод Асадов.\nШунингдек, Президент матбуот котиби пандемия сабабли бугунги кунда навбатдаги саммитнинг жойи ва вақтини айтиш мушкул эканини қайд этди.\n“Биз ҳамкорларимиз билан бир йилдан буён навбатдаги учрашувга тайёрланмоқдамиз. Имзолаш учун жуда кенг ва салмоқли ҳужжатлар пакети тайёрланмоқда”, деган Асадов.\nХабарингиз бор, Марказий Осиё давлатлари раҳбарларининг биринчи маслаҳат учрашуви 2018 йилнинг мартида Қозоғистон пойтахти Нур-Султонда, иккинчиси эса 2019 йил ноябрида Тошкентда бўлиб ўтган эди.\n22 Октябрь 14:00 26380\n24 Октябрь 22:45 21482\n23 Октябрь 22:25 19871\n22 Октябрь 22:47 19134\n22 Октябрь 09:22 18404


ТУХУМ ЭКСПОРТ ҚИЛИНМОҚДА\nЎтган йили Қашқадарё вилоятида паррандачилик соҳасида 160 дан ортиқ истиқболли лойиҳа ҳаётга татбиқ этилди. Тухум ва товуқ гўшти етиштиришга ихтисослашган янги тадбиркорлик субъектларида маҳсулдорликнинг янада ошиши натижасида ички истеъмолдан ортган маҳсулотни экспорт қилиш имконияти яратилмоқда.\n2016 йилда ташқи бозорга қарийб 200 минг АҚШ доллари миқдоридаги тухум экспорт қилинди. Биргина январь ойининг ўзидаёқ қиймати 438 минг долларлик маҳсулот экспортга чиқарилган.\n— Энди маҳсулотимизни экспортга йўналтириш имкониятига эгамиз, — дейди Яккабоғ туманидаги «Кумуш куз файзи» масъулияти чекланган жамияти раҳбари Мақсуд Камолов. — Ўтган йили афғонистонлик ҳамкорларимизга 60 минг долларликдан зиёд тухум етказиб бердик. Ушбу ҳамкорлигимиз жорий йилда ҳам давом этади.\nШаҳрисабз туманидаги «Эко парранда» масъулияти чекланган жамияти фабрикасида боқилаётган Хай-лайн зотли товуқлар касалликка чидамли ва маҳсулдор ҳисобланади.\n— Фабрикамизда товуқларни озиқлантиришдан тортиб тухумларни йиғиб олишгача барчаси автоматлаштирилган, — дейди корхона раҳбари Муҳиддин Умидов. — Кунига ўртача 10 минг дона тухум олинади. Тез орада қиймати 1 миллион доллардан ортиқ қўшимча лойиҳани амалга ошириш бўйича ишларни якунлаймиз. Натижада фабрикамизда боқиладиган товуқлар сони 120 минг бошга ортади, 30 янги иш ўрни яратилади.


Қозоқбой Йўлдош. Ўзлик қўрғони - www.ziyouz.uz\nБош саҳифа Илм ва фанАдабиётҚозоқбой Йўлдош. Ўзлик қўрғони\nГлобаллашув нур тезлиги билан бораётган ҳозирги шароитда фақат миллий тилгина муайян этноснинг ўзлигини сақлаб қолиши мумкин бўлган қўрғон саналади. Чунки емак, киймак, турмуш кечирмак сингари жабҳалардаги ўзига хослик тобора йўқолиб, оммавий универсаллашув қарор топаётган шароитда муайян миллат руҳиятига хос қирралар фақат тилдагина сақланиб қолади. Шунинг учун ҳам тилнинг тозалиги, бойлиги ва аниқлиги унинг яшовчанлигини таъминлайдиган воситагина бўлиб қолмай, миллатнинг ўзлигини кафолатлайдиган омил ҳам ҳисобланади. Ушбу ҳолат миллий тилнинг алифбоси мукаммал, грамматикаси пухта, ишлатишга қулай бўлишини тақозо этади.\nЎзбекнинг обрўли журнали “Тафаккур”да давлат тили тўғрисидаги қонуннинг бажарилишига доир муаммолар кўтарилгани жуда хайрли иш бўлди. Негаки, бугун ота тилимизнинг аҳволи ташвишланарли даражага тушиб қолган. Аммо кўнгилда умид сўнмайди. Давлат тилининг ҳолати тубдан яхшиланишига ишонамиз. Таҳририятнинг “…шояд ўзбек тили юксак қадр топса, мунтазам алифбомизга эга бўлсак, имлода ҳам якдилликка эришсак”, деган орзуси бизни қалам тутишга ундади. Лекин бизни безовта қилган масала баъзан журнал таҳририяти томонидан қўйилган саволлар доирасидан чиқиб кетиши мумкинки, бунинг учун ўқирманлардан кечирим сўраймиз.\nТаҳририятнинг “Давлат тили ҳақида”ги қонун қандай бажариляпти?” деган саволига ижобий жавоб бериш мушкул. Бизнингча, қонуннинг яхши бажарилмаётганига бир қатор объектив ва субъектив сабаблар бор.\nБиринчидан, давлат тили тўғрисидаги қонунимиз ўзи етарлича пухта ишланмаган бўлиб, унда тавсиявийлик устувор. Аксар моддалар тавсия характерида бўлиб, мажбурийлик кўзда тутилмаган. Қонун эса, биринчи навбатда, мажбурият юклаши керак.\nИккинчидан, мазкур қонунда ижро механизми кўзда тутилмаган. Зеро, у ўзбек тилининг иккинчи даражали бўлишига кўниккан муаллифлар томонидан тайёрланган ва уларнинг назарида, тилимизнинг давлат тили эканини юридик жиҳатдан қайд этишнинг ўзигина етарли бўлган.\nУчинчидан, кейинги йилларда инглиз тилини ўрганишга эътибор кучайиб, кенг имкониятлар яратилди, давлат тили эса назардан четда қолди. Бу ҳол кўпчиликда яшаш учун ўзга тилни билиш муҳим деган фикр уйғотди.\nТўртинчидан, таассуфки, халқимизда ҳануз миллий ғурур етарлича шаклланмади. Миллатдошларимиз кўпчилиги ўзига, бинобарин, тилига ҳам иккинчи даражали деб қараш иллатидан қутула олгани йўқ. Ўтган йиллар орасида айримларда гастарбайтерлик кайфияти пайдо бўлди. Тирикчилик ўтказиш учун четга чиқиш, бунинг учун эса рус тилини билиш шарт деган тўхтам қарор топди. Шу боис ўрта мактабларда рус синфлари тобора кўпайиб бормоқда.\nБешинчидан, жамиятнинг бошқарув қатламида ва миллат ойдинлари орасида чет тилларга маҳлиёлик кузатилади. Мутахассисни ишга олиш, лавозимга тайинлашда чет тилини билиши асосий кўрсаткичга айланди. Ҳатто, она тили ва адабиётини ривожлантириш мақсадида ташкил этилган Ўзбек тили ва адабиёти университетига олимларни ишга олишда ҳам уларнинг қандай мутахассис экани эмас, балки бирон бир чет тилини билиши етакчи кўрсаткич саналди. Шунингдек, кўпгина шахслар давлат тилини билмагани ҳолда юқори лавозимларда ишламоқда.\nОлтинчидан, иш одамларимиз бозор иқтисодиёти қоидаларини яхши билмагани учун рекламага оларманни чорлайдиган восита деб эмас, балки анчайин бир ялтироқ ва жимжимадор безак сифатида қараётир. Шу боис ўзбек ишбилармонлари рекламанинг мижозни чорлашга хизмат қилишига эмас, бошқаларникига ўхшамаган тарзда тушунарсиз ва оҳанжамалироқ бўлишига диққат қиладилар.\nБизнингча, давлат тили тўғрисидаги қонуннинг бажарилишига эришиш учун бу масала Олий Мажлис ялпи йиғинларининг кун тартибига қўйилиб, махсус расмий ҳужжат қабул қилиниши керак. Унда мазкур қонуннинг энг қуйидан то энг юқоригача бўлган барча идораларда сўзсиз бажарилиш механизми белгилаб қўйилиши зарур. Ушбу ҳужжатда қонунни бажармаган юридик ва жисмоний шахсларга нисбатан кўрилиши мумкин бўлган ҳуқуқий, маъмурий, иқтисодий жазо чоралари аниқ кўрсатилиши, бу ишга жавобгар шахслар сифатида туман, шаҳар ва вилоят миқёсидаги биринчи раҳбарлар белгиланиши лозим. Шунингдек, туманлар ва вилоятлар бўйича “Давлат тили ҳақида”ги қонун бажарилишини таъминлайдиган алоҳида ижтимоий-маъмурий тузилма шакллантирилиши зарур. Қонунни бажаришга оид ҳужжатда барча давлат ва хусусий ташкилотларда иш юритиш ўзбек тилида олиб борилиши мажбурийлиги белгилаб қўйилиши лозим. Давлат тили тўғрисидаги қонун ва унинг ижроси бўйича тайёрланган ҳужжатнинг бажарилиши парламент назоратига олиниши ва қилинаётган ишлар юзасидан матбуот орқали жамият аҳлига мунтазам ҳисобот бериб турилиши керак.\nАчинарлиси шундаки, давлат тили тўғрисидаги қонуннинг кўнгилдагидек бажарилмаётгани муаммоси устига кейинги вақтда алифбо масаласи ҳам қўшилди. Тилга доир бир қонуннинг бажарилмаётгани баъзиларда бошқасининг ҳам бажарилиши шарт эмасдир деганга ўхшаш кайфият уйғотди, чамаси. Шунга бўлса керак, янги алифбога ўтиш тўғрисидаги қонун қабул этилганидан салкам чорак аср ўтиб, айримлар ўзимиз ўрганиб қолган кирилл ёзувига қайтиб қўяқолсак бўлмайдими, деб очиқ гапира бошлади.\nЛотин ёзувига асосланган алифбонинг ўзбек тилига мос келиш-келмаслиги борасида шуни айтиш мумкинки, очундаги бирорта ҳам ёзув бирон бир тилнинг табиатига тўлиқ мос келмайди. Негаки, тилчиларга ўхшаб чийратма қилиб айтсак, аудиал маҳсулни тўлиқ ҳолда визуал ифодалаб бўлмайди. Ўзбек тили учун махсус алифбо ихтиро қилинган тақдирда ҳам барча товуш товланишларини ҳарфлар орқали ифодалашнинг иложи йўқ.\nАлифбо – осмондан туширилган илоҳий ҳодиса эмас, башар ақлининг маҳсули. Ҳар қандай ёзув – одам ўйлаб топган сунъий тизим. Бинобарин, ҳеч бир алифбо мукаммал бўлмайди. Чунки товушни барча нозикликлари билан ёзувда ифодалаш имконсиз юмуш. Гап – ёзувни муайян тил табиатига мумкин қадар мослаштира билишда. “Тафаккур”даги суҳбатда айрим ойдинларнинг лотин ёзуви ўзбек тили табиатига мувофиқ эмас, бундан кўра кирилл ёзуви тилимиз табиатига яқинроқ деган фикрларига қўшилиб бўлмайди. Агар янги имло тилимиз табиатига мос келмаётган бўлса – мослаштирайлик. Ахир, уни мос келмайдиган кепатада яратганлар ўзимизга ўхшаган одамлар-ку!\nЛотин ёзувига асосланган алифбога ўтиш ҳақида гапирганда, биринчи навбатда, ёзувни ўзгартиришнинг асл сабаби нима эканига теранроқ қараш керак. Кириллдан лотинга ўтиш барча туркий халқларни бирлаштириш, уларни бир-бирини таржимонсиз ўқийдиган ва тушунадиган кучли этнос сифатида уюштириш ниятида қилинган эди. Бу ниятга етишмоқ учун ҳали узоқ йиллар керак шекилли. Негаки, янги ёзувни қабул қилиш бир мамлакатдаки шунча муаммо туғдирар экан, кўп сонли туркий халқлар ёзувини уйғунлаштириш учун яна кўп жон койитиш зарур бўлади. Шу сабаб лотин ёзувига таянилган янги алифбога кимгадир қулай-ноқулайлигига қараб эмас, балки у ўзининг бирлаштирувчиликдек миссиясини бажара оладиган йўсинда ўтилиши керак.\nҲозирги ҳолида эса янги алифбо ўзбекларни бошқа туркий халқлардан узоқлаштиришгагина хизмат қилади. Чунки унда ўзбек тилининг табиати жилла ҳисобга олинмаган. Яна таъкидлагим келади, янги ўзбек ёзуви қандайдир техник қулайликларга интилиш туфайлигина эмас, турк дунёси бирлигига эришишдек орзу сабаб ҳам пайдо бўлди. Негаки, глобаллашув шароитида ўзлигимизни бир ёзув ва бир тилли туркий халқлар сифатидагина сақлаб қолишимиз мумкин. Акс ҳолда бора-бора буюк миллатлар томонидан “сўрилиб кетишимиз” ҳеч гап эмас.\nНиҳоят, биз шунга ҳам кўникишимиз керакки, бирон бир ноҳақ қараш биз ёқлаганимиз учунгина ҳақиқат бўлиб қолмайди. Шунга кўра, умуман, янги замондаги ўзбек алифболарини, хусусан, лотин ёзувига асосланган алифбони ишлаб чиқишда йўл қўйилган хатолар илдизига чуқурроқ назар ташлаш ва тегишли хулоса чиқариб олиш лозим. Негадир биз, ўзбеклар худди “Алпомиш” достонидаги Бойсари сингари ўз яқинларимиздан нарироқ туриш, ўзгачароқ кўринишни ёқтирамиз. Ҳеч қачон қонимиз қўшилмайдиган қавмлардан эса умумийликми, ўртоқликми топишга интиламиз. Шу одатимиз сабаб, гарчи барча туркий халқлар тилига сингармонизм хослигини кўра-била туриб, қарийб бир аср ўзбек тилида товуш уйғунлашуви ҳодисаси йўқ деб келдик. Деярли ҳамма қардошлар алифбосида тўққиз унли товуш бўлгани ҳолда, ёлғиз ўзбек алифбосида унлилар олтита экани кўрсатилди. Шу тариқа тилимиз гўё рус тилига яқин экани таъкидланди. Қолаверса, барча туркий халқларда “олма” сўзидаги биринчи товушнинг белгиси сифатида қабул қилинган “а” ҳарфига фақат бизгина “анор” сўзининг биринчи товуши тарзида қараймиз. Бу борада ҳам туркий халқлардан кўра русларга яқинлигимизни кўрсатмоқчи бўлганмиз.\nБарча туркийлар “ўтин” сўзининг илк товуши сифатида қабул қилган “о” ҳарфини ёлғизгина биз, ўзбеклар “она” сўзидаги биринчи товушни ифодалашга хизмат қилдирганмиз. Агар бошқа туркий халқлар сингари бизда ҳам “о” ҳарфи “ў” товушини ифодалаганда эди, адабиётшунос Зуҳриддин Исомиддинов айтган “электр токи”даги “ток” билан “ток занги”даги “ток” омоним бўлиб, ортиқча муаммо туғдирмасди. Шу қабилдаги “оригиналлигимиз” билан, ўз наздимизда, лотин ёзувини қабул қилган турк, озар ва туркман қардошларга ўхшамасликка интилдик. Оқибатда, лотин ёзувига ўтишдан асосий муддао бўлмиш умумтуркий яқинлашув мақсади назардан қочирилиб, кириллга қайтганимиз тузук дейдиган аҳволга келиб қолинди.\nАслида, лотин ёзувига асосланган алифбога ўтиш борасидаги қийинчиликларнинг аксари сунъий. Ҳолбуки, бу кечимни ҳеч бир оғриқсиз ўтказиш мумкин. Бунинг учун лотин ёзувига салкам бир аср аввал ўтган турк алифбосини асос қилиб олиб, унда бўлмаган тилолди, қисқа “ə”, портловчи “q” ҳамда доим “нг” қўшҳарфи билан ифодалангани учун алоҳида товуш сифатида тобора йўқолиб бораётган сонорни “ŋ” шаклида ёзишнинг ўзи етарли бўларди. Унга мустақил товуш бириктирилмагани учун юртдошларимиз орасида “ўн мин сўм олдим”, “кўчанинг ўн томонига ўт” йўсинида сўзлайдиган қатлам шаклланди. Ҳозирда уч товушли “тонг”, “бонг”, “донг”, “мунг”, “сўнг” каби сўзлар тўрт ҳарф билан, беш товушли “сингил”, “кўнгил” сўзлари олти ҳарф билан ёзилади. Айниқса, бу сўзларни бўғинга ажратиш ўқувчиларга бир дунё ташвиш туғдиради.\nЎйлайманки, замонавий ўзбек тилига айириш белгиси ва унинг лотинга асосланган ёзувдаги меросхўри – тутуқ мутлақо керак эмас. Ўзбек ҳеч қачон “масъул”, “аълочи” демайди, “масул”, “алочи” деб қўяқолади. Бу белги тилимизга арабчадан кириб келган сўзлардагина учрайди. Ўтган асрнинг 20-йилларида боболаримиз араб тили таъсирида бўлганларидан шу белгилар ўзбек ёзувига ҳам киритилган эди. Чунки ўша вақтлар бу саводлилик белгиси саналарди. У даврда омманинг ёппасига саводхон бўлиши кўзда тутилмаган, ёзув фақат хосларга тегишли яратиқ эди. Ҳамма саводхонликка интилаётган ҳозирги шароитда эса, қоидага кераксиз модда киритиб, халқнинг саводлилигини пасайтиришнинг кимга кераги бор?! Ахир, бу белги на турк, на қозоқ, на қирғиз ва на озар алифбосида бўлмаса-да, улар ҳеч қийналаётгани йўқ-ку! Шунингдек, лотин ёзувимизда “x” ва “h” ҳарфлари билан ифодаланган товушлар борасида ҳам турк қардошларимиз тутган йўлдан борсак тўғри бўлади. Модомики, бу товушларни фарқлашнинг илмий асослари йўқ экан, уларни турклар каби бир ҳарф билан бериб қўяқолиш керак.\nЖурналнинг “Жамиятимизда тил қашшоқлашиб ва дағаллашиб боряпти, шунингдек, саводхонлик пасайиб, имловий анархизм авж оляпти, деган даъволарга қандай қарайсиз? Бу борада хавотирга чиндан-да асос бўлса, сизнингча, мазкур вазиятдан чиқишнинг қандай чоралари бор?” тарзидаги саволи ҳам юракни ўртайди. Чиндан ҳам, ўзбек сўзлашув тили ғоят қашшоқлашиб, дағаллашиб бораётир. Бу ҳол бизнинг маданий миллат деган номимизга ҳеч ярашадими?! Миллат аҳли орасида сўзни танламай ишлатиш одати кенг ёйилди. Тилга эътиборсизлик ҳатто оддий ҳолга айланди, дейиш мумкин. Чунки жамиятда интеллектуал-эстетик савия пасайгани кузатилмоқда. Китобхонликка давлат миқёсида эътибор қаратилаётганига ҳам сабаб аслида шу! Миллатнинг каттадан кичиги қадар ўз асл сўзларимиз қолиб, ёт сўзларни пала-партиш қўллаш касалига йўлиққан. Негадир, “тушлик”, “бекат”, “чиқит”, “кўприк” сингари ўзбек сўзлари ўрнига “абед”, “астановка”, “мусор”, “мост” сўзларини ишлатиш ялпи тус олди. Ҳатто адабий асарларда ҳам “бутилка”, “топчан”, “водка” каби сўзлар бемалол қўлланаётир. Ёмони, бу кечим тўхтагани ҳам, пасайгани ҳам йўқ.\nИмло қоидаларига амал қилишда ўзбошимчалик ҳукмронлиги ҳам ҳақиқат. Ва бунинг объектив сабаблари бор. Асли, имло қоидаларини тубдан ислоҳ қилиш ва уни имкон қадар сўзлашув тилига яқинлаштириш – муайян грамматик билимларни эгалламай туриб ҳам хатосиз ёзиш мумкин бўлган ҳолатга келтириш жоиз. Тилимизнинг имло қоидалари, ҳозирги ҳолида, бузмасликнинг иложи бўлмаган қонунлар кабидир. Чунки, улар ўзбек тилининг табиатига эмас, шу қоидаларни яратган олимларнинг истагига мослаштирилган.\nИмло қоидалари ўзбек тилига эмас, ўзбек тили имло қоидаларига бўйсундирилаётгани миллий тил тараққиётига салбий таъсир кўрсатмоқда. Одатда, тилнинг имло қоидаларини тайин этишда кўпроқ фонетик тамойилларга амал қилинади. Негаки, тил нутқда, сўзлашувда воқеликка айланиб, моддийлашади. Тилнинг стихияси нутқда намоён бўлади. Ҳазрат Навоий бекорга “Кўнгул ҳолати сўз дегач билгурур”, демаганлар. Агар сўзларнинг айтилиши билан ёзилишидаги айричалик энг оз даражага келтирилса, миллатнинг саводхонлиги тез юксалади.\nБизда меъёрий талаблар нутққа хос белгиларни эмас, қоида муаллифларининг истакларини акс эттиргани учун ўзбек тили табиатига ётдир. Шулардан бирига кўра, “қ”, “ғ” товуши билан тугайдиган сўзларга жўналиш келишиги қўшимчаси “-га” қўшилганда, сўзнинг ўзак ё негизида ҳам, қўшимчада ҳам товуш ўзгариши юз бермай – ўртоқга, ўроқга, боғга, тоғга, қулоқга, теракга, мантиқга ва ҳоказо тарзда айтилиши ва ёзилиши керак эмиш. Шу товушлар билан тугайдиган сўзларга “-и” эгалик қўшимчаси қўшилганда товуш ўзгариши юз бермаслигига доир қоида ҳам тилимиз табиатига мутлақо ётдир. Бунга кўра, эндиликда ўзбекчани бузиб гапирадиган чет элликлар каби “акамнинг тароқи”, “устанинг қайроқи”, “қоиданинг мантиқи” тарзида сўзлашиш қоидага айланади.\nЯнги имло қоидаларида нуқсонлар кўплиги ҳақида айтдик. Аммо қоидалардаги шу нуқсонлар камлик қилгандай, амалиётдаги “ноу-хау”лар аҳволни янада оғирлаштиряпти. Чунончи, асрлар давомида боболар қўллаб келган “Бешоғоч” сўзи кейинги вақтда – оғзаки сўзлашувда-ку майли, ҳатто матбуотда ҳам “Бешёғоч” тарзида “тўғри”лаб ёзилаётир. “Оғоч” форсча “дарахт” сўзининг ўзбекчаси экани, у қирқилгандан кейингина “ёғоч”га айланиши билан ҳеч кимнинг иши йўқ. Минглаб йиллик маданиятга эга халқимиз бирор жойни қанчадир миқдордаги ёғоч билан мўлжал қилмайди. У жойни ёғочнинг номи билан аташи-ку асло мумкин эмас. Чунки бешта ёғоч ҳеч қачон кўчада турмайди. “Оғоч” эса бошқа гап. Гуркираб ўсаётган беш оғоч ўша жой учун аввал мўлжал бўлиши, кейин эса номга айланиши мумкин. “Сариоғоч”, “Қўшоғоч” топонимлари ҳам шундан далолат беради. Фитрат “Шарқ” шеърида “Оғочлари яшил кийимлар кийган / Терилишар топинғани Тангрига”, деб ёзади. Маълумки, “ёғоч” яшил кийим кия олмайди, буни у ҳали ёғоч бўлмай, “оғоч” эканида кияди.\nБилгичлар тилда ассоциативлик хусусияти борлигини айтишади. Яъни сўз, гарчи лингвистик белги саналса-да, сунъий ҳосил қилинган белги бўлмай, унда алоқадорлик, давомийлик, ички боғлиқлик бўлади. Чунончи, “кўк” сўзи ассоциатив равишда кўпчиликда “кўклик”, “кўклам”, “кўкалам”, “кўкаламзор”, “кўкат”сўзларини ёдга солади. Ёки “е” сўзи айтилса, табиий равишда “ем”, “емак”, “емиш”, “емакжой”, “емтик” сўзлари эсга тушади. Бегона тилдан олинган сўз бундай имкониятга эга эмас. Чунончи, “кўклам” сўзига маънодош форсча “баҳор” тасаввурга шу ўзакдан келиб чиқадиган бошқа ҳеч бир сўзни келтирмайди. “Емак” сўзининг арабча муқобили “таом” сўзи ҳақида ҳам худди шу гапни айтиш мумкин.\nНимагадир биз оддийгина нарса-ҳодисаларни ҳам бошқа тилларга мансуб сўзлар билан ифодалашга ўчмиз. Шунинг учундирки, туркий халқлар орасида фақат биз ўзбеклардагина томонлар “Шарқ”, “Ғарб”, “Шимол”, “Жануб” тарзида арабча қўлланади. Қардош туркийларнинг кўпчилигида булар “Чиқиш”, “Ботиш”, “Кунюриш”, “Терскай” тарзида ишлатилади ва улар тарафларни адаштириб ҳам қўйишмайди. Албатта, бу ҳол бир замонлар боболаримизнинг бошқа туркийларга қараганда илмий тил бўлмиш арабчага, сарой тили саналмиш форсчага яқинроқ бўлгани, халқнинг жўн, жайдари сўзлашув тилидан баландроқ турганини билдирган. Лекин ҳозирга келиб бу ҳол фазилатдан камчиликка айланди. Биз эса ҳамон ўша баланд ҳаво билан юрибмиз. Натижада, юзлаб ўз сўзларимиз ўрнига арабий, форсий сўзларни қўллаймиз. Масалан, “соҳиб”, “молик”, “кафт”, “лунж”, “даво”, “ҳамшира”, “таваллуд айёми”, “ташриф буюрди” ва ҳоказо. Ҳолбуки, уларнинг “эга”, “олақон”, “урт”, “эт”, “эм”, “эмбека”, “туғилган куни”, “келди” сингари соф туркона муқобиллари борки, уларни ҳам ишлатиб туришимиз лозим.\nБизда бегона тилдан кирган сўзки бор, тўғри-нотўғрилигига қарамай, қўллайверишга ружу қўйилган. Чунончи, болалар дам оладиган жой “оромгоҳ” дейилади. Ҳолбуки, форсча бу сўз фақат “гўристон” маъносида ишлатилади. “Услуб”, “услубчи” сўзларининг қўлланишида ҳам шу ҳолни кўриш мумкин. Маълумки, “услуб” сўзи бирор шахс тутумининг ўзига хослигини таъминловчи унсурлар жамини англатади. Бизнинг расмий ва илмий адабиётларимизда эса бу сўз “метод”, “усул” сўзларининг муқобили сифатида қўлланади ва шундан келиб чиқиб “методист” сўзи “услубчи” деб “ўзбекча”лаштирилади.\nЯнги имло қоидаларида четдан кирган “…олинма сўзлар қандай айтилишидан қатъи назар аслидагидай ёзилиши керак”лиги белгилаб қўйилган. Қизиғи шундаки, дунёда ўзимиздан бошқа бирор миллат вакили “Тошкент” ёки “Ўзбекистон” сўзларини биз каби айтмайди ва ёзмайди. Шундай бағримиздаги қорақалпоқлар ҳам уларни “Ташкент”, “Ўзбекстан”, баъзан ҳатто, “Вўзбекстан” тарзида айтади ва ёзади. Ҳар бир халқ сўзларни ўзига мослаб айтади ва… тўғри ҳам қилади. Биз-чи? Неча ўн йиллар давомида “Ашхабод”, “Олмаота” шаклида ёзилиб келган шаҳар номларини энди негадир “Ашгабад”, “Алмати” тарзида ёза бошладик. Чунки имло қоидаси шуни талаб қилади. Нима учун ўзлашма сўз аслидагидай ёзилиши керак? Аслидагидай ёзилса, унинг ўзлашганлиги қаерда қолди? Унча-мунча мутахассиснинг ҳам тиши ўтавермайдиган хитой, ҳинд, япон, корейс, арман графикасида битилган сўзларнинг аслида қандай ёзилганини қандай биламизу қандай ёзамиз?!\nШунингдек, айрим ойдинларнинг “ц” товушини қандай ифодалаш ҳақида қайғураётгани ҳам унча тушунарли эмас. Бизда ҳеч қачон бу товуш бўлмаган, бўлмайди ҳам. Нега жўнгина “с” деявериш ўрнига, тилимизни бураб, “ц”ни айтишнинг ташвишини қилишимиз керак? Нутқ органларимиз пайдо қилолмайдиган товушни ифодаловчи ҳарфдан воз кечиб қўяқолсак бўлмайдими? Имло қоидалари имкон қадар тил табиатига яқин ва одамлар камроқ хато қиладиган йўсинда бўлиши керак эмасми?!\nБизда қўшма сўзларни тўғри ёзиш учун нақд илмий даражага эга тилшунос бўлиш керак. Шундаям қайси бир имло қоидасига таяниш зарурлигини билса! Нега бундай? Нега “Янгийўл”, “Янгиер”, “Қорасув”, “Қорақамиш” сўзлари қўшиб ёзилгани ҳолда “Қизил Юлдуз”, “Оқ тоғ”, “Қора тоғ”, “Улуғ тоғ”, “Ўрта Чирчиқ”, “Қуйи Чирчиқ”, “оқ қанд”, “темир йўл”, “тош йўл” сўзлари алоҳида ёзилиши керак? Ҳар қандай қўшма сўз битта сўз ҳисобланиб, бир урғу билан айтилар экан, унинг қайси сўз туркумидан ясалганига қарамай, бир сўз сифатида, яъни қўшиб ёзилса, осмон узилиб ерга тушадими?! Нега энди одам ёзаётган ҳар бир сўзи қайси туркумга мансублиги хусусида бош қотириши керак? Ёки имло хатолар кам бўлиб қолишидан қўрқамизми? Нима учун имло қоидалари одамларга эмас, одамлар имло қоидаларига мослаштирилиши керак?\nИмло қоидалари ва адабий тил меъёрларини бир қадар эркинлаштириш, миллий тилни қолипга солиш эмас, уни табиий ривожлантириш йўлини излаш керак. Шунда адабий тилимиз сунъийликдан қутулади ва сўзлашув тилига яқинлашади. Яна бир мулоҳаза. Адабий тил меъёрларини бир қадар либераллаштириб, сўз бирикмалари ва қўшма сўзларни оғзаки нутққа мувофиқ ёзишни қоидалаштириш тўғрироқмикан?\nТилимизда илмий атамалар етарлича ишланмаганига ўзбек тили эмас, ўзбек олимлари, улардаги журъатсизлик айбдор. Бизнинг тил борасидаги андишамиз қўрқоқлик даражасига етган. Турмушимизга кириб келган нарса-ҳодисаларни ўзимизча номлашга ботинмаймиз. Бу нарса-ҳодисаларни моҳиятдан келиб чиқиб, ўзбекча аташ ўрнига таржима қилишга уринамиз. Табиийки, бир тилдаги бирор тушунчани ўзга тилга айнан ўгириш кўп ҳолларда иложсиз. Демак, четдан келган нарса-ҳодисани ўзбекча номлаш мумкин ва керак. Таржима қилиш эмас, ўзбекча номлаш керак. Ахир, руслар “пахта”ни “хлопок”, “ғўза”ни “хлопчатник” тарзида номлаб олдилар-ку!\nБизда кўр-кўрона қилинган таржимага ҳам худди санамдек қараб, сиғинадиган амалдорлар кўп. Олий аттестация комиссияси бўлажак фан докторларидан диссертация ва авторефератларидаги муҳим бир бандни “Ҳимояга олиб чиқиладиган асосий ҳолатлар” тарзида ёзишни талаб қилади. ОАК ходимлари “ҳолатлар”ни ҳимояга олиб чиқиб бўлмаслиги, бу сўз шу ўринда русча “положение” сўзининг маъносини ифодалай олмаслигини, “ҳолатлар” ўрнига “ғоялар”, “тўхтамлар” ёки “қарашлар” дейиш мақсадга мувофиқ эканини ўйлаб кўргилари келмайди. “Ғоялар”, “тўхтамлар”, “қарашлар” тарзида ёзиб борилган ишлар устидан қалам тортилиб, “тўғриланади”. Ҳолбуки, русча сўзга ёпишиб олмай, унга сал ижодий ёндашилса, масалага ечим топилади. Ҳаётимизда ҳар куни пайдо бўлаётган янгиликларга ном беришда ҳам ён-атрофимиздаги қардошлар тажрибасини ўрганиш муҳим. Нима учундир лингвистикамизда ўзбек адабиётшунослиги, тилшунослиги, тиббиёти, математикаси, техникаси ва бошқа соҳалардаги бир хил нарса-ҳодисалар қандай аталиши қиёсий ўрганилмайди. Ҳолбуки, шуни ўрганиш ҳам нарса-ҳодисаларнинг тўғри номланишига, ҳам қардош халқларнинг яқинлашувига хизмат қилган бўлар эди. Бунинг ўрнига кўпчилик тилшуносларимиз “Гипотактик қурилмаларнинг когнитив-прагматик хусусиятлари” қабилидаги “оламшумул” изланишлар билан овора!\nАтама ясашдаги ҳаддан ташқари эҳтиёткорлик ҳам тилимиз бойиши йўлидаги тўсиқдир. Чунончи, руслар тахтани “доска” дейди. Ўқиш кечимида фойдаланиладиган ўқув қуролини ҳам шундай атайверади. Биз қурилишда ишлатиладиган ашёни “тахта” деганимиз ҳолда ўқув қуроли бўлмиш тахтани негадир русчалаб “доска” деймиз. Бизда минг йиллар олдиноқ ўқув қуроли ҳисобланмиш “тахта” ва “тахтахонлик” деб аталмиш ўқув босқичи бўлганини ўйлаб ҳам кўрмаймиз. Бу ерда тилимизни камситишдан бўлак бирор мантиқ борми?!\nКейинги ярим асрда шиддат билан кечаётган глобаллашув сабаб жуғрофий чегаралар омонатлашиб, ахборот олиш умумий бўлгани сари башарият ҳам универсаллашиб, глобал дунё бир тилга интилиб бораётир. Ана шундай шароитда ўз қиёфасини сақлаб қолмоқчи бўлган этнос миллий тили тўғрисида жиддий қайғуриши керак. Ота тилимиз шу вақтгача бизнинг миллий қиёфамизни сақлаб келди. Энди уни замонлар синовидан эсон-омон олиб ўтиш бизнинг илмий, маданий ва инсоний савиямизга боғлиқ.\n“Тафаккур” журнали, 2018 йил 1-сон\n← Аввалги Аввалги Миллатнинг нишони (миллий ёзувимиз ҳақида баҳс) (2017)\nКейинги → Кейинги: Ражаб Тоййиб Эрдўғон: “Мамлакатларимиз ўртасида масофа узоқ, аммо қалбларимиз яқин”


Хом гапга пишиқ жавоб. БИЛМАГАНЛАРИГА БЕРИЛГАНИДА… - Hidoyat.uz\nАсосий саҳифа Мақолалар Хом гапга пишиқ жавоб. БИЛМАГАНЛАРИГА БЕРИЛГАНИДА…\nЧоп этилди Aprel 2, 2021 Хом гапга пишиқ жавоб. БИЛМАГАНЛАРИГА БЕРИЛГАНИДА…da fikr bildirishni o'chirish\nХалифа Ҳорун ар‑Рашид бир куни Имом Абу Юсуфдан бир масала ечимини сўради. Имом Абу Юсуф:\n– Билмайман, – деб жавоб берди.\nХалифа ёрдамчиси Абу Юсуфга:\n– Шунча маош ва имкон яратиб берилганига қарамай, нега билмайман дейсиз? ‒ деб писанда қилди. Жавобига Имом Абу Юсуф:\n– Менинг маошим билганларимга кўрадир. Билмаганларимга кўра берилса, хазина етмас эди, ‒ деди.


"Рома" ўз сафига 2та хавбекни қўшиб олмоқчи\n29 ноябрь, 2017, 09:50\nРимнинг “Рома” клуби ёзги трансферлар даврида ўзининг марказий чизиғини "Сассуоло" аъзоси Доменико Берарди ҳамда "Фиорентина" футболчиси Милан Баделялар билан кучайтирмоқчи. Бу ҳақда La Repubblica нашри хабар тарқатмоқда.\nБерилган маълумотларга кўра 23 ёшли Берардининг нархи 40 млн еврога баҳоланмоқда. Баделянинг эса ёзда “Фиорентина” билан шартномаси ўз якунига етади ва у “бўрилар” сафини эркин агент сифатида тўлдириши мумкин.\nМаъумот учун, Берарди жорий мавсум А Серияда жами 10та учрашувда иштирок этди ва 1та голга муаллифлик қилди. Чемпионатда 11та учрашув ўтказган Баделя ҳам ўз ҳисобига 1та гол ёздириб қўйишга эришган.


Чироқчи туманининг Айритом қишлоғида яшовчи Зоит Жуманазаров Озодлик билан суҳбатда қишлоққа трансформатор ўрнатилмагани боис қишлоқ аҳолиси айниқса, қишнинг совуқ кунларида электр тақчиллигидан қийналаётганини айтди.\n- Бизлар ҳозир яшаётган жойга 20 йил олдин, 1993 йилда кўчиб келганмиз. Ўшандан бери бизга давлат томонидан трансформатор қуриб берилмаган. Юқори ташкилотларга бир неча марта арз қилганмиз аммо натижа йўқ.\nЖуманиёзовга кўра, қишлоқ аҳолиси Қашқадарё вилоят электр тармоқлари ҳудудий бўлимига бир неча бор мурожаат қилганидан сўнг трансформатор қуриб бериш ваъда қилинган. Аммо шу кунгача бу ваъда амалга ошмган.\n- Бу муаммо бўйича биз хатто Вазирлар маҳкамасига ва Ўзбек электро давлат акционерлик кампанияси бошлиғига бир неча маротаба мурожаат қилганмиз. Бир йилдан ошиб кетди лекин трансформатор қурилмаяпти, дейди Зоит Жуманиёзов.\n48 хонадон истиқомат қилаётган Айритом қишлоғи аҳолиси мурожаатига жавобан электр трансформатори ўрнатиш бўйича лойиҳа ишлаб чиқилган.\nЖуманиёзовга кўра, мазкур лойиҳанинг бир нусҳаси қишлоқ вакилларида иккинчи нусҳаси Қашқадарё ҳудудий электр тармоқлари очиқ акционерлик жамиятида сақланмоқда. Лойиҳанинг амалга ошиши қишлоқликлар учун энг катта орзу бўлиб қолмоқда.\n- Расмийлар ҳеч нарса демайди. 26 декабр куни вилоят раҳбарларига кейин Инсон ҳуқуқлари Омбудсмени Сайёра Рашидова номларига ариза ёзганмиз. Аризага жавоб бермай қўйишди. Умуман ҳеч нарсани сўрамай қўйишди, дейди Чироқчи туманидаги Айритом қишлоғида яшовчи Зоит Жуманиёзов.\nБу Қашқадарё вилоятининг Чироқчи туманида яшовчи аҳоли вакилларининг электр тақчиллиги ҳақидаги биринчи шикояти эмас.\nЧироқчиликлар анча вақтдан бери электр таъминотида чеклов жорий қилинганидан шикоят қилиб келмоқда.\nЧироқчи туманининг Қорабуруқ қишлоғида яшовчи Инсон ҳуқуқлари жамияти аъзоси Нурали Кўлобов ва унинг ҳамкасби Абдумурод Норбоев декабр ойида расмийларга шикоят билан борганларида 10-15 кунга қамалдилар.\nФаоллар қамалиб чиққанларидан сўнг ҳам туманда электр-газ таъминоти аҳволини яхшилаш соҳасида курашни давом эттираётганликларини айтишди. Шунга қарамай, уларнинг уринишлар ҳозиргача бирон бир натижа бермаган.


Ғиждувонда партия қуйи бўғинлар фаолияти танқидий руҳда сарҳисоб қилинмоқда | O'zLiDeP\nҒиждувонда партия қуйи бўғинлар фаолияти танқидий руҳда сарҳисоб қилинмоқда\nАввал хабар берганимиздек, O‘zLiDeP ҳудудий кенгашлари таркибидаги бошланғич партия ташкилотларининг ҳисобот-сайлов йиғилишлари бўлиб ўтмоқда.\nПартиянинг Ғиждувон туманидаги “Тадбиркор аёл” уюшмаси бошланғич партия ташкилотида айни пайтда 217 нафар партия аъзолари мавжуд. Ўтган йили эса бу кўрсаткич 167 нафарни ташкил этганди. Мазкур ташкилотда сафдошларимиз сони ортишида тарғибот-ташвиқот ишларига жиддий киришилгани яхши самара берди.\nМазкур бошланғич партия ташкилотининг ўтган йилги фаолияти юзасидан ҳисобот-сайлов йиғилиши ўтказилди. Танқидий руҳда бўлиб ўтган сарҳисоб йиғилишда қуйи бўғин томонидан партия фаолиятини аҳоли орасида кенг тарғиб қилиш, депутатлик гуруҳлари билан аҳоли муаммоларини ўрганиш, уларга ўз вақтида ечим топиш масаласида фаоллик кўрсатиб келаётганлиги айтиб ўтилди. Йиғилишда жамиятимизда аёлларнинг сиёсий фаоллигини ошириш, уларни тадбиркорлик фаолиятига кенг жалб қилиш йўлида келгусида қилиниши лозим бўлган вазифалар белгилаб олинди.\nҲисобот йиғилиши тумандаги “Ғиждувон пахта тозалаш заводи” ҳиссадорлик жамиятидаги қуйи бўғинда ҳам бўлиб ўтди. Мазкур БПТда ўтган йили 5 нафар маслакдошларимиз бор эди, айни пайтда уларнинг сони 35 нафарга етган.\nСарҳисоб йиғилишларида партия бошланғич ташкилоти раисларининг ҳисоботи қониқарли деб топилиб, БПТ раиси лавозимига бир овоздан қайта сайланди.


Дамблдордан Седриккача: «Гарри Поттер: Хогвартсга қайтиш» фильмига қайси актёрлар таклиф қилинмагани маълум бўлди - ShouBiz.uz\nКино 17:53 | 14.1.22\n«Гарри Поттер: Хогвартсга қайтиш» фильмига қайси актёр ва актрисалар таклиф қилинмагани маълум бўлди.\nМаълум бўлишича, кинокартинада роль ўйнаган актёр ва актрисалар турли сабабларга кўра махсус сонга таклиф этилмаган. Уларнинг айримлари иккинчи даражали рольни ижро этгани, айримлари эса томошабинларга ёқмагани учун янги қисмда қатнашмаган.\nФильмда Дамблдор ролини ижро этган актёр Майкл Гэмбон фильмнинг охирги қисми ишлангандан кейин хотираси билан боғлиқ касалликка чалинган. Кинокартинанинг янги қисмини суратга олиш арафасида унинг аҳволи ёмонлашгани туфайли ижодкорлар махсус сонга таклиф қилмаган ва уни безовта қилмасликка қарор қилган.\nҚаттиққўл, бироқ меҳрибон Макгонагалл ролини ижро этган актриса Мегги Смит ҳам махсус сонга таклиф этилмаган. «Гарри Поттер» фильмининг кўплаб мухлислари бошқа машҳур образлар сингари Макгонагаллни ҳам кутган эди. Актрисани нима учун кинокартинага таклиф этмагани маълум қилинмаган.\nЭмма Томпсон (Сивилла Трелони)\n«Гарри Поттер» фильмида муваффаққиятсиз чиққан образлардан бири Сивилла Трелонинг образи бўлди. Томошабинлар ушбу иккинчи даражали образни яхши эслай олмайди. Актрисанинг мухлислари айнан шунинг учун уни фильмга таклиф қилмаган деб фикр билдирган.\nКинокартинада иккинчи даражали ролни ижро этган Роберт Паттинсон мухлисларига бошқа ижролари билан жуда машҳур. Актёрнинг энг муваффаққиятли фильми «Бетмен» кинокартинаси бўлган. У янги фильмларда суратга тушаётгани сабабли «Гарри Поттер» фильмида иштирок этмаган.\nДэвид Тьюлис (Римус Люпин)\n«Гарри Поттер ва Азкабан маҳбуси»даги Люпин роли билан танилган актёр фильмнинг янги қисмида нима сабабдан қатнашмагани маълум бўлди. У фильмдаги бир воқеани ҳаётда ҳам синаб кўрган ва кўплаб «Гарри Поттер» мухлисларининг салбий фикрларига сабабчи бўлган. Бундан ташқари актёр фильм билан боғлиқ тадбир ва суратга олиш ишларида қатнашмаслик ҳақидаги тилхатга имзо чеккан.\nФильмда бош қаҳрамон Гарри Поттернинг биринчи муҳаббати бўлган Кети образни ижро этган актриса ҳам фильмга таклиф этилмаган. У сўнгги йилларда кино оламида кам кўриниш бермоқда. Актриса ҳозир хайрия ташкиллотлари билан иш юритади.\nЖули Уолтерс (Молли Уизли)\nКинокартинада бош қаҳрамон Рон Уизлининг онаси ролини ижро этган актриса Жули Уолтерс кўплаб фильм томошабинларнинг эътирофига сазовор бўлган, бироқ унинг образи фильмга янги қаҳрамонлар қўшилганидан кейин бир оз унутилди. Актрисага 2018 йилда йўғон ичак саратони касаллиги ташхиси қўйилди. У шу сабабдан кино оламини тарк этди ва соғлиғига жиддийроқ эътибор қаратишга қарор қилди.\nАввалроқ «Гарри Поттер: Хогвартсга қайтиш»да жиддий хатоликка йўл қўйилгани ҳақида хабар берилган эди.


Осмонда учган номаълум жисмлар бўйича расмий маълумот берилди — Sof.uz\nОсмонда учган номаълум жисмлар бўйича расмий маълумот берилди\n6.10 15:22 1263 Ўзбекистон\nИжтимоий тармоқларда осмонда номаълум жисм учиши акс этган видеоматериаллар тарқалди. Унга кўра ушбу ҳодиса Марғилонда ва Самарқандда кузатилгани айтилмоқда.\nМазкур ҳолат бўйича Фанлар академияси Астрономия институти кичик илмий ходими Камолиддин Эргашев маълумот берди.\nАтилишича, Марғилонда ва Самарқандда олинган видеоматериаллардаги жисмларнинг учиш вақти бир бўлса-да, уларнинг ҳар иккиси бир объектга тегишлилиги ҳақида қатъий хулоса чиқарилмаган. Сабаби Марғилонда олинган видеодаги жисм қўшалоқ ва ортидан ўзига хос ингичка ва хира из қолдирмоқда. Самарқандда олинган видео сифати эса юқоридаги фактларни тасдиқлаш имконини бермайди.\n"Агар бу объектларни ортидаги хира издан комета ва унинг думи деб тавсифлашга ҳаракат қилинса, унинг видеоматериалдаги нисбий тезлигига кўра бу мумкин эмас. Чунки комета атмосферадан ташқарида ва анча узоқда бўлганлиги сабабли бундай катта кўринма бурчак тезликда ҳаракатлана олмас эди. Агар Ерга жуда яқин комета деб тасаввур қилинса, бундай кичик ўлчам билан у ортидаги думини ўз гравитацион майдонида тутиб тура олмас эди.\nВидеоматериалдаги жисмларнинг ёрқинлиги флуктуацияланучи ёки портловчан эмас, ҳаракати давомида деярли ўзгармас ёрқинликдали бўлгани туфайли бу жисмларни Ер атмосферасига кириб келган метеор деб сифатлаш ҳам имконсиз. Бундан ташқари, унинг кўринма бурчак тезлиги метеор учун жуда кичиклик қилади. Умуман олганда видеоматериалларнинг сифати ва улардаги далиллар бу объектларнинг табиати ҳақида хулоса беришга етарли эмас", дейилади хабарда.


ЎзА - Тошкент Фотосуратлар уйида навбатдаги кўргазма ташкил этилди\n09.11.2017 18:00 Чоп этиш версияси\nI Тошкент халқаро амалий санъат фестивали доирасида Тошкент Фотосуратлар уйида ташкил этилган кўргазма Нуриддин каби иқтидорли ёшлар, уларнинг устозлари ижоди билан яқиндан танишиш имконини бермоқда.\n– Бу кўргазмани чинакам мўъжиза, деб аташ мумкин, – дейди озарбайжонлик ҳунарманд Инна Костина. – Мазкур фестиваль жуда кўтаринки ва байрамона руҳда, юксак савияда ўтмоқда. Унинг доирасидаги лойиҳалар жуда ранг-баранг.\n– Амалий санъатнинг умрбоқийлиги халқнинг азалий меросига таяниши билан бирга ҳаётимизни янада безашга, уни гўзал, кўркам бўлишига хизмат қилишида, – дейди Ўзбекистон Республикасида хизмат кўрсатган маданият ходими, созгар уста Тўхтамурод Зуфаров. – Бу фестивални миллий маданиятимизнинг халқаро миқёсдаги намойиши, десак муболаға бўлмайди.\nКўргазмада уста ва ҳунармандлар, уларнинг шогирдлари томонидан яратилган ёғоч ўймакорлиги, наққошлик, ганчкорлик, матога гул босиш, созгарлик ва бошқа йўналишлар бўйича ижод намуналари мухлислар эътиборига ҳавола этилган.\nШу куни гобелен, қоғоз тайёрлаш, кулолчилик, ёғоч ўймакорлиги бўйича ёшлар учун маҳорат сабоқлари бўлиб ўтди.


УСТОМОН ФИРИБГАР / ADOLAT ижтимоий-сиесий газетаси\nҲаётда бировни алдаб пулини олишдан лаззатланадиганлар ҳам учраб турар экан. Бу худди наркотик моддага ружу қўйиш билан баробар. Ундай бўлмаганда одамларнинг пулини ғирромлик йўли билан ўзлаштирганлар биринчи маротаба судда жазо олганларидан сўнг бундай ишни қайта такрорлашмасди. Эркаклар ўртасида фирибгарликни касб қилганлар ҳақида кўп эшитганмиз. Аммо шу кунларда бу борада эркакларимизни ҳам ортда қолдираётган аёлларнинг кўзга ташланаётгани оддий ҳолга айланиб бормоқда.\nАёл киши бировнинг ўртасига тушиб, ишингни битириб бераман, фалон жойда танишим бор деб катта кетишининг ўзи ҳеч бир қолипга сиғмайди, аслида.\nЯқинда жиноят ишлари бўйича Яшнобод туман судида фирибгарлик бобида анча-мунча эркакларга дарс берадиган ана шундай аёллардан бирининг жиноий қилмишлари қўриб чиқилди.\nМадина Назирбекова (мақоладаги исм-фамилиялар ўзгартирилган) кўп қатори бир оиланинг бекаси бўлиши мумкин эди. Бироқ ёшликдаги нотўғри тарбия унинг кейинчалик енгил пул топиш йўлини танлашига сабаб бўлди. Ота-она ва акаларнинг насиҳатлари унга заррача таъсир қилган эмас. Аксига олиб мактабда ҳам ҳаминқадар таҳсил олганди.\n2013 йилда Мадина яқин танишларининг пул маблағларини алдов йўли билан олгани учун биринчи маротаба суднинг қора курсисида ўтирди. Суд уни қамоққа маҳкум этмади. Амнистия акти сабаб ҳатто судланганлик тамғасини ҳам олиб ташлади.\nУ бундан тўғри хулоса чиқариш ўрнига ҳеч нарса бўлмагандай ўрганган «касби»ни давом эттираверди. Орада турмушдан ажрашиб, вояга етмаган болаларини аро йўлда қолдиради.\nҚаерга борса, ким билан танишса қандай муаммоингиз бор, машина, уй олиб беришда ёрдам берадиган акахонларим бор, бир оғиз айтсам ҳал қилиб беришади деб, мақтанишни одат қилди.\n2017 йилнинг август ойида излаб юрган текин пишлоқни топди. Тошкент шаҳридаги маҳаллалардан бирида ўғли, келини ва турмушдан қайтиб келган қизи билан яшаб келаётган Нозима опа билан яқиндан танишиб қолди.\n— Кичкина ҳовлида шунча оила қандай яшайсизлар? — деб сўради опадан Мадина.\n— Уй олиш учун ҳаракат қилаяпмиз. Ҳокимиятдагилар ишни чўзиш билан овора.\n— Сергели туманида қурилаётган арзон уйлардан олиб бера оладиган, катта жойда ишлайдиган танишларим бор. Агар рози бўлсангиз улар билан гаплашиб кўраман. Фақат сал «йўталиб» қўядиган жойи бор-да.\n— Уй олишимизга ёрдам берса рози қиламиз, синглим.\nОрадан бир-икки кун ўтиб, Мадина Нозима опага уй масаласи ҳал бўлганини айтади.\n— Бошланғич тўловни эса бугуноқ банкка тўлаш керак, паспорт нусхаларингизни ҳам беринг.\n— Майли, агар алдашмаса берамиз.\n— Улар ишончли одамлар, кейин сиздек уйга муҳтожларга квартира беришмаса кимга беради, опа. Бугуноқ банкка тўлаш учун тўрт минг доллар керак.\nБунга ишонган Нозима опа ўғли ва қизининг қаршилигига қарамай, тўрт минг доллар ва бир миллион сўмни Мадинанинг қўлига қўшқўллаб топширади. Бироқ орадан бир неча ой вақт ўтса-да, ундан қайта дарак бўлмайди. Шундан кейин улар фирибгарнинг домига тушганини тушуниб етишади...\nБу орада устомон аёл «иш»сиз юргани йўқ. Яна бир фуқаронинг ишончини қозонди. Аёлнинг макри қирқ туяга юк бўлади деганларидек, Мадинанинг устомонлиги бу сафар яна бир аёлни зор қақшатди.\nГап шундаки, у бу гал ўзи ва болалари билан ижарада турган хонадон эгасини чув туширади. Хонадан эгаси Анора Ачилова машина оламан деб, пул йиғиб юрган эди. Бундан хабар топган Мадина яна бир фирибгарлик режасини тузишга тушади. Бир дастурхон атрофида эрталабки нонуштани қилаётган пайтда Мадина хонадон эгасига агар унга ишонса, «Ласетти» русумли автомашинага шартнома олиб беришга ёрдам беришини таклиф этади. Анора Ачилова ҳам Мадинанинг «эртак»ларига ишонди. Фирибгарнинг қармоғига тушганлигини эса жуда кеч англаб етади.\nЯқинда ушбу жиноятларни содир этган М.Назирбекова устидан суд ҳукми эълон қилинди. Судланувчининг қарамоғидаги вояга етмаган фарзандлари Тошкент вилояти Зангиота тумани ҳокимлиги ҳузуридаги васийлик кенгашига берилди. М.Назирбековага эса беш йил озодликдан маҳрум этиш жазоси тайинланди.\nЖиноят ишлари бўйича Яшнобод туман суди судьяси,